Vaksin pertama tiba Ahad ini

KUALA LUMPUR 16 Feb. – Vaksin COVID-19 jenis Pfizer-BioNTech akan tiba di negara ini pada Ahad, sementara pelaksanaan Program Imunisasi COVID-19 Kebangsaan akan mula dilancarkan secara berfasa pada 26 Februari.

Perdana Menteri Tan Sri Muhyiddin Yassin berkata beliau akan menerima suntikan vaksin itu pada hari pertama pelaksanaan program berkenaan bersama-sama petugas barisan hadapan.

Ketika melancarkan Buku Panduan Program Imunisasi COVID-19 Kebangsaan hari ini, perdana menteri berkata fasa pertama program itu akan melibatkan petugas barisan hadapan sehingga April diikuti fasa kedua bermula April sehingga Ogos melibatkan kumpulan yang berisiko tinggi.

Menurut Muhyiddin, program imunisasi menyeluruh ini adalah untuk memastikan imuniti kelompok dapat dibentuk di dalam komuniti agar dapat memutuskan rantaian penularan jangkitan COVID-19 sekali gus diharap dapat menamatkan pandemik COVID-19.

“Ringkasnya, vaksinasi amat penting untuk kita melindungi bukan sahaja diri sendiri, tetapi juga orang tersayang iaitu ahli keluarga, rakan kerja, jiran sekeliling dan seluruh komuniti.

“Inilah juga maksud slogan Program Imunisasi COVID-19 Kebangsaan yang saya perkenalkan secara rasmi hari ini, iaitu Lindung Diri, Lindung Semua,” katanya.

Perdana Menteri berkata apabila semua orang telah dilindungi dan Program Imunisasi COVID-19 Kebangsaan ini berjaya dilaksanakan, ia akan memberikan impak positif termasuk membolehkan sektor ekonomi dan pelancongan kembali dibuka.

“Inilah yang saya maksudkan apabila saya katakan bahawa vaksin COVID-19 adalah antara sinar harapan kita yang paling utama untuk kita menang dalam perang melawan COVID-19.

Sehubungan itu, beliau menasihati semua rakyat supaya jangan berlengah untuk mendaftar bagi mendapatkan vaksin dan hadir pada waktu yang telah ditetapkan untuk menerima dos pertama dan dos kedua.

Sementara itu, Muhyddin berkata Buku Panduan Program Imunisasi COVID-19 Kebangsaan yang dilancarkan hari ini adalah untuk menerangkan dengan lebih lanjut berhubung dasar program imunisasi.

“Ini merupakan satu lagi langkah ke hadapan dalam kita menjayakan Program Imunisasi COVID-19 Kebangsaan, iaitu program vaksinasi terbesar yang akan dilaksanakan di negara kita.


MBMB terima pengiktirafan ‘Diamond’ Bandar Rendah Karbon

AYER KEROH 22 Mac – Majlis Bandaraya Melaka Bersejarah (MBMB) meraih kejayaan membanggakan apabila meraih pengiktirafan ‘Diamond’ pada Majlis Anugerah Bandar Rendah Karbon Tahun 2021.

Pengiktirafan itu diterima menerusi Zon Melaka Low Carbon City (MLCC) yang terletak di Bukit Peringgit yang merekodkan pengurangan karbon sebanyak 251.91tCO2e.

Majlis penyampaian anugerah telah diadakan di sebuah hotel di Kuala Lumpur, hari ini, yang disempurnakan Menteri Alam Sekitar dan Air Datuk Seri Tuan Ibrahim Tuan Man.

Ia diadakan bertujuan mengiktiraf komitmen Pihak Berkuasa Tempatan (PBT), badan- badan kerajaan dan organisasi swasta dalam pengurangan pelepasan gas rumah kaca (GHG) menerusi Program Low Carbon Cities 2030 Challenge (LCC2030C).


MetMalaysia ramal hujan sehingga esok, daerah Alor Gajah antara terkesan

Selain itu, katanya, hujan lebat berterusan iaitu peringkat jingga juga dijangka berlaku di Perak (Hilir Perak dan Muallim), Kelantan (Gua Musang), Pahang (Tanah Tinggi Cameron, Lipis, Jerantut, Bentong, Maran dan Kuantan), Selangor (Sepang), Putrajaya dan Negeri Sembilan (Jelebu).

Manakala, beberapa negeri lain dikeluarkan amaran peringkat waspada atau kuning iaitu di Kedah (Kuala Muda, Sik, Baling, Kulim dan Bandar Baharu), Pulau Pinang, Perak (Kerian, Larut,Matang dan Selama, Hulu Perak, Kuala Kangsar, Manjung Kinta, Perak Tengah, Kampar, Bagan Datuk dan Batang Padang).

“Selain itu, kawasan lain yang merekodkan cuaca peringkat waspada ialah Kelantan (Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai), Terengganu, Pahang (Raub, Temerloh, Bera, Pekan dan Rompin).

“Negeri Sembilan (Seremban, Port Dickson, Kuala Pilah, Rembau, Jempol dan Tampin) dan Melaka (Alor Gajah). Semua kawasan ini dijangka berterusan sehingga esok,” katanya seperti dipetik Harian Metro.


Ahmad Zahid berdepan Giant Killer Shamsul Iskandar di Bagan Datuk, dua lain

BAGAN DATUK, 5 Nov – Dalam mempertahankan kerusi Parlimen Bagan Datuk buat kali kelima, cabaran ketara Pengerusi Barisan Nasional (BN) Datuk Seri Dr Ahmad Zahid Hamidi itu dilihat datang daripada calon Pakatan Harapan (PH) Datuk Shamsul Iskandar Mohd Akin, yang pernah dirujuk sebagai “Giant Killer” selepas mengalahkan bekas Ketua Menteri Melaka dalam pilihan raya pada 2013.

Dua lagi pencabarnya di kerusi parlimen itu ialah calon Perikatan Nasional (PN), Dr Muhammad Faiz Na’aman serta calon bebas Mohamed Tawfik Tun Dr Ismail.

Shamsul Iskandar yang juga bekas Ketua Angkatan Muda Keadilan dan Ketua Penerangan PKR pernah membuat kejutan mengalahkan bekas ketua menteri Melaka Tun Mohd Ali Rustam di kerusi Parlimen Bukit Katil pada 2013 dan mengekalkannya pada 2018 ketika ia ditukar nama kepada Hang Tuah Jaya.

Pegawai Pengurus Pilihan Raya Parlimen Bagan Datuk, Muhamad Ghopran Yeop Hamzah membuat pengumuman senarai calon bagi kerusi parlimen itu di Dewan Gemilang Sekolah Menengah Sains Bagan Datoh.

Pada PRU14, Ahmad Zahid Hamidi berjaya mempertahankan kerusi Parlimen Bagan Datuk dengan menang majoriti 5,073 undi selepas mendapat 18,909 undi menewaskan Pakhrurrazi Arshad (PKR) yang memperoleh 13,836 undi dan calon PAS, Ata Abdul Muneim Hasan Adli (4,061 undi).

PN mempertaruhkan Muhammad Faiz yang merupakan Ahli Majlis Pimpinan Tertinggi Bersatu manakala Mohamed Tawfik yang turut mencuba nasib merebut kerusi Parlimen Bagan Datuk pernah menjadi Ahli Parlimen Sungai Benut, Johor di bawah Barisan Nasional (BN) pada tahun 1986.

Sementara itu, di Parlimen Pasir Salak penyandang kerusi parlimen berkenaan, Datuk Seri Tajuddin Abdul Rahman hadir memberikan sokongan kepada penggantinya, Timbalan Ketua UMNO Bahagian Pasir Salak Khairul Azwan Harun yang mewakili BN, dan keadaan jelas tenang, tanpa sebarang unsur sabotaj.

Kerusi Parlimen itu menyaksikan pertandingan empat penjuru antara BN, PN, PH dan Gerakan Tanah Air (GTA), demikian menurut Pegawai Pengurus Pilihan Raya Pasir Salak Nurhisyam Karno ketika membuat pengumuman senarai calon, di Dewan Millenium Kompleks Pentadbiran Daerah Kecil Kampong Gajah.

Di kerusi Parlimen Pasir Salak, Khairul Azwan akan bersaing dengan calon daripada PH iaitu Nik Omar Nik Abdul Aziz (PKR) dan Jamaluddin Yahya (PAS) mewakili PN manakala GTA meletakkan Zairol Hizam Zakaria (Putra).

Seramai 58,183 pengundi berdaftar di kawasan Parlimen Bagan Datuk layak mengundi pada PRU15 manakala 74,631 pengundi pula di Parlimen Pasir Salak.


Satu badan khas perlu tangani harga ayam di pasaran

CAMERON HIGHLANDS 18 Sept – Kewujudan satu badan khas bagi memantau dan menangani isu kenaikan harga ayam di pasaran tempatan perlu direalisasikan, kata Menteri Pertanian dan Industri Makanan (MAFI) Datuk Seri Ronald Kiandee.

Justeru, katanya, perbincangan menyeluruh akan dibuat bersama Kementerian Perdagangan Dalam Negeri dan Hal Ehwal Pengguna (KPDNHEP) untuk memastikan perkara itu dapat dilaksanakan secara sistematik dan berkesan.

“Di pihak MAFI, kita menyambut baik sebarang perbincangan (penyelesaian) kerana pendirian kita, kos pengeluaran (makanan ayam) ditanggung pihak industri dan kos (harga ayam) sepatutnya dikenakan kepada rakyat perlu seimbang,” katanya selepas melawat Program Vaksinasi Barisan Hadapan Industri Agromakanan (AiVAC), di Dewan Serbaguna Kampung Raja, di sini hari ini.

Semalam Menteri KPDNHEP, Datuk Seri Alexander Nanta Linggi berkata sesi perbincangan bersama MAFI secara berterusan perlu diadakan bagi menangani permasalahan harga makanan ayam yang tinggi disuarakan kebanyakan penternak.

Beliau menegaskan perbincangan itu menyasarkan isu kos tinggi meliputi dedak ayam yang diimport, harga baka ayam dan anak ayam yang mempengaruhi harga ayam di peringkat pengguna.

Dalam pada itu, Ronald berkata pihaknya berpendapat bantuan subsidi bagi menampung kos pengimportan dan komponen makanan ternakan juga antara mekanisme yang mampu memberi kesan positif dalam menstabilkan semula kenaikan harga ayam di pasaran.

Terdahulu, mengenai program AiCAV beliau berkata lebih 17,000 pekerja sektor penanaman sayur di kawasan tanah tinggi itu akan menerima suntikan vaksin COVID-19 melalui program tersebut yang bermula 27 Ogos lalu.

“Sehingga kini sebanyak 10,000 pekerja telah menerima dos pertama, baki 7,000 pekerja lagi akan divaksin bermula semalam hingga 27 Sept ini,” katanya.


Ops Gegar Malam: Majikan dikompaun gagal ‘lindungi’ pekerja

KLEBANG 25 Jun – Masih ramai majikan di negeri ini tidak mencarum pekerja mereka dengan Pertubuhan Keselamatan Sosial (PERKESO), sekali gus gagal melindungi pekerja jika berlaku kemalangan.

Pengarah PERKESO Melaka Abd Razak Omar berkata, ia terbukti melalui Ops Gegar Malam apabila seramai 45 majikan yang sebahagian besarnya pengusaha restoran makanan di kawasan tumpuan berhampiran pantai dikenakan tindakan kompaun dengan nilai RM24,500.

Menurutnya, dalam operasi selama tujuh jam bermula pukul 4 petang itu, sebanyak 34 kompaun dikeluarkan kerana melanggar Akta Keselamatan Sosial Pekerja 1969 (Akta 4) di mana majikan gagal mendaftarkan perusahaan mereka.

Beliau berkata demikian kepada pemberita selepas mengetuai Ops Gegar Malam yang terbahagi kepada dua kumpulan penguatkuasaan PERKESO dan memeriksa 168 premis sekitar Serkam, Umbai, Alai dan Klebang malam tadi.

Dalam operasi tersebut, majikan didapati menggunakan helah dengan mengarah pekerja pulang awal dan menutup perniagaan sebaik sahaja menyedari kehadiran anggota penguatkuasaan PERKESO di premis mereka.

Malah, Abd Razak berkata, ada juga majikan memberi alasan bahawa mereka tidak mengetahui pekerja sambilan juga perlu dicarum bagi mengelak tindakan kompaun.

“Ini semua helah majikan yang tidak mahu dikompaun walhal pekerja tersebut adalah pekerja tetap mereka tetapi majikan beri alasan pekerja itu hanya sambilan sahaja.

“Ingin saya tegaskan bahawa majikan wajib mencarum walau sehari atau sekejap sahaja mereka kerja kerana itu sudah menjadi tanggungjawab majikan,” katanya.

“Operasi yang sama akan diadakan, tidak kira siang atau malam dan dari semasa ke semasa bagi memastikan tiada majikan yang terlepas dari radar PERKESO serta memastikan majikan mematuhi peraturan yang ditetapkan,” katanya.

Pada masa yang sama, katanya, PERKESO negeri turut mengambil tindakan yang sama terhadap majikan yang gagal melaporkan kemalangan kepada agensi tersebut.


Koperasi disaran manfaatkan aplikasi e-dagang – Ab Rauf

AYER KEROH 11 Feb – Kerajaan negeri mengesyorkan semua koperasi di negeri ini memanfaatkan platform e-dagang bagi memasarkan produk jualan masing-masing.

EXCO Kanan Pembangunan Usahawan, Datuk Seri Ab Rauf Yusoh berkata, platform e-dagang dilihat sebagai potensi kepada usahawan khususnya syarikat koperasi untuk mendapatkan pulangan lumayan dalam perniagaan mereka.

“Jadi saya menyarankan supaya penggunaan aplikasi dalam talian ini boleh dimanfaatkan oleh mana-mana koperasi untuk dapat membantu barangan barangan yang dikeluarkan oleh mana-mana koperasi dalam negeri Melaka ini.

“Ia akan menjadi satu trend baharu dan akan memberikan pulangan yang baik dalam perniagaan mereka, jadi konsep e-dagang ini akan menjadi satu trend bukan sekarang tetapi masa depan.

“Konsep e-dagang ini memudahkan kita untuk berdagang dengan pelanggan yang duduk di rumah tak payah ke pergi mana-mana ‘supermarket’ (pasar raya),’ katanya selepas majlis Perasmian Program Bicara Eksekutif Suruhanjaya Koperasi Malaysia Bersama Keluarga Gerakan Koperasi Negeri Melaka 2022, di sebuah hotel di Ayer Keroh.

Hadir sama, Pengerusi Eksekutif Suruhanjaya Koperasi Malaysia (SKM), Zazali Haron, Pengarah SKM negeri, Mohd Firdaus Shaari dan kira-kira 100 ahli koperasi SKM negeri.

Mengulas lanjut Ab Rauf berkata, beliau yakin sekiranya teknologi itu diperluaskan, koperasi di Melaka mampu menjadi pelopor platform e-dagang untuk dimanfaatkan kepada semua koperasi di seluruh negara.

“Perkara ini akan diperhalusi oleh pihak SKM untuk melihat kalau ada peluang baru dalam memperagakan barangan melalui konsep e-dagang ini dan dikembangkan bermula di Melaka seterusnya kemudian ke seluruh Malaysia,” katanya.

Dalam pada itu, beliau turut menyarankan SKM untuk membangunkan perniagaan pasar raya besar supaya keperluan itu dapat menampung permintaan dalam pembekalan rantaian makanan di negeri ini.

Katanya, perkara ini perlu dipertimbangkan berikutan Melaka kekurangan pasar raya besar yang bertaraf tinggi untuk menjadi pilihan rakyat membeli barangan keperluan harian dengan harga yang berpatutan.


KPDN fokus banteras aktiviti kartel

KUALA LUMPUR, 12 Jan – Menyiasat aktiviti kartel dalam sektor makanan dan pertanian menjadi keutamaan Kementerian Perdagangan Dalam Negeri dan Kos Sara Hidup (KPDN) tahun ini, kata menterinya Datuk Seri Salahuddin Ayub.

Beliau berkata aktiviti kartel telah terlalu lama mengambil kesempatan ke atas rakyat dan kerajaan dan sudah tiba masanya kegiatan tidak bermoral itu dihentikan.

Salahuddin berkata Suruhanjaya Persaingan Malaysia (MyCC) telah melaksanakan pelbagai usaha dan tindakan terhadap kartel dan monopoli yang melibatkan penalti kewangan bernilai kira-kira RM175 juta.

“Pencapaian ini mesti diteruskan. Kartel dan monopoli tidak boleh dibenarkan untuk wujud kerana mereka mengganggu persaingan dalam pasaran demi faedah syarikat perniagaan, sekali gus mempengaruhi kos sara hidup.

“Justeru saya menggesa MyCC untuk memperhebat usahanya dalam menghapuskan kegiatan ini dan sebagai anggota Kabinet, saya memberi jaminan bahawa kerajaan akan memberi sokongan penuh kepada MyCC untuk menghapuskan, atau mengurangkan kuasa kartel dan monopoli,” katanya.

Beliau berkata penguatkuasaan kawalan penggabungan penting bagi memastikan pengguna tidak terjejas dengan monopoli baharu yang terhasil daripada penggabungan antara para pemain utama industri.

“Kita telah melihat impak penggabungan (berciri) besar di seluruh dunia dan di negara tercinta ini. Kita perlu ingat Malaysia adalah negara perdagangan dengan ekonomi yang berkembang. Kita tidak boleh ada penumpuan pasaran, terutama dalam bidang penting seperti perkhidmatan, peruncitan, makanan dan sektor pertanian.

“Jika tidak dikawal, penggabungan akan turut digunakan untuk menyamari pembentukan kartel. Oleh sebab itu MyCC mendapat sokongan penuh saya dalam perkara ini dan bersama-sama, kita akan memastikan pindaan Akta Persaingan 2010 dan Akta Suruhanjaya Persaingan 2010 dibentang di Parlimen secepat mungkin,” katanya.

Dalam memastikan MyCC kekal relevan dengan trend semasa dan masa depan susulan ekonomi digital, Salahuddin berkata badan kawal selia itu tidak lama lagi akan menjalankan kajian pasaran bagi mengenal pasti punca sebenar dalam pasaran digital sedia ada yang menggugat persaingan.


LCS: PAC terima laporan JKSTUPKK yang dinyahklasifikasikan JPM

Pengerusi PAC Wong Kah Woh dalam kenyataan hari ini memaklumkan ia sejajar keputusan Kabinet pada 10 Ogos lepas yang mengarahkan JPM menyahklasifikasikan laporan berkenaan.

“Bagaimanapun, PAC tetap berpendirian bahawa pemadaman maklumat tersebut adalah tidak perlu kerana maklumat berkenaan dengan Pengarah dan Pemegang Saham Boustead Holdings Bhd, Boustead Naval Shipyard (BNS) dan Perstim Industries Sdn Bhd yang dipadamkan sememangnya merupakan maklumat terbuka dan boleh didapati dengan suatu carian Suruhanjaya Syarikat Malaysia (SSM),” katanya.


Murid sekolah rendah dibenar lakukan ujian saringan COVID-19 di rumah – Radzi Jidin

KUALA LUMPUR, 11 Jan – Murid sekolah rendah akan dibenarkan melakukan ujian saringan kendiri COVID-19 di rumah bermula minggu ini, menurut Menteri Kanan Pendidikan Datuk Dr Radzi Jidin.

Beliau berkata berdasarkan perbincangan bersama Kementerian Kesihatan (KKM), para murid yang dipilih kemudiannya perlu mengemukakan hasil ujian saringan berkenaan kepada pihak sekolah.

“Kit ujian akan disediakan oleh pihak sekolah. Pendekatan baharu ini akan mula dilaksanakan pada minggu ini dan Kementerian Pendidikan (KPM) akan keluarkan kenyataan media untuk menjelaskan perkara itu,” katanya menerusi video yang dimuat naik di akaun Facebooknya hari ini.

Beliau berkata berdasarkan Strategi Pengujian COVID-19 Kebangsaan yang dikeluarkan KKM sebelum ini, 10 peratus murid sekolah rendah dipilih secara rawak setiap minggu untuk menjalani ujian kendiri COVID-19 yang dilaksanakan di sekolah mulai 1 Dis tahun lepas.

Mengulas lanjut, Radzi berkata pelaksanaan pendekatan baharu ini memerlukan ibu bapa berperanan memastikan ujian saringan COVID-19 dilaksana dengan teratur dan mengikut prosedur operasi standard (SOP) ditetapkan KKM supaya sesi persekolahan dapat berlangsung dengan selamat.

“Jika ia tidak dilaksana mengikut tatacara yang ditetapkan, yang akan terkesan bukan sahaja anak saudara-saudari tetapi kawan-kawan serta guru mereka di sekolah,” katanya dalam video berdurasi lebih dua minit itu.- BERNAMA


Tubuh pasukan petugas atasi masalah kesesakan di Tambak Johor – Onn Hafiz

SINGAPURA, 19 April – Satu pasukan petugas sudah ditubuh dan digerakkan bagi mencari penyelesaian kesesakan yang sering berlaku di Tambak Johor, terutamanya ketika hujung minggu, menjelang projek Rapid Transit System (RTS) Singapura-Johor Bahru link dijangka siap pada 2026.

Perkara itu dimaklumkan Menteri Besar Johor Datuk Onn Hafiz Ghazi pada Isnin menerusi laman rasmi Facebooknya selepas melawat tapak projek RTS Woodlands North Terminus.

Menurut laporan media, dianggarkan lebih 300,000 rakyat Malaysia menyeberangi Tambak Johor setiap hari, menjadikannya laluan menyeberangi sempadan paling sibuk di rantau ini.

Beliau dalam rangka lawatan rasmi tiga hari ke Singapura bermula 17 April dan ia adalah lawatan rasmi sulungnya ke Singapura sejak dilantik menjadi Menteri Besar pada Mac.

Onn Hafiz yakin sistem pengangkutan moden yang bakal siap dalam tempoh empat tahun itu dapat mengatasi masalah kesesakan di Tambak Johor.

“Saya turut yakin apabila projek RTS siap kelak, projek ini akan membawa limpahan ekonomi kepada rakyat dan Negeri Johor, khususnya di Johor Bahru,” katanya.

RTS Link, perkhidmatan ulang-alik sepanjang empat kilometer antara perhentian Singapura di stesen Woodlands North dan perhentian Malaysia di stesen Bukit Chagar di Johor Bahru.

Penumpang bakal menikmati pengalaman perjalanan yang pantas dan lancar antara Singapura dan Johor Bahru dengan masa perjalanan kira-kira lima minit antara kedua-dua stesen.- BERNAMA


ASEAN to share data to support COVID-19 vaccine development – MITI

KUALA LUMPUR, Aug 30 – Malaysia, together with ASEAN member countries, will collaborate and support ASEAN’s external partners’ COVID-19 vaccine development through sharing of key clinical data and reports, said the Ministry of International Trade and Industry (MITI).

In a statement today, MITI said the COVID-19 pandemic had brought about unprecedented challenges, resulting in the loss of lives and livelihoods, as well as contributing to the global economic slowdown.

“Ministers also restated their resolution to ensure macroeconomic and financial stability and continuous supply chain connectivity, particularly for the flow of essential goods and services within the region,” it said.

The statement was released after the 52nd ASEAN Economic Ministers’ (AEM) Meeting and related meetings were held virtually from Aug 24 – 29, 2020.

Hosted by Vietnam as the chair of ASEAN 2020, it was the first time in ASEAN’s history that the full-fledge AEM Meetings were conducted entirely virtual.

Touching on the meetings, MITI said all ASEAN member states pledged to work closely for recovery by developing regional resiliency and responses in facing the COVID-19 pandemic to ensure regional stability and continued prosperity.

Meanwhile, MITI also said Malaysia is pleased that the Regional Comprehensive Economic Partnership (RCEP) participating countries made significant progress towards finalising the RCEP Agreement for signing at the 4th RCEP Summit in November 2020, in a bid to keep markets open for trade and investment, as well as strengthening the sustainability and resiliency of regional and global supply chains.- BERNAMA


Kes pertama varian Omicron babitkan pelajar antarabangsa dikesan di Malaysia

KUALA LUMPUR 3 Dis – Kementerian Kesihatan Malaysia (KKM) mengesan kes pertama positif varian Omicron membabitkan seorang pelajar insitut pengajian tinggi swasta (IPTS) di pintu masuk antarabangsa Lapangan Terbang Antarabangsa Kuala Lumpur (KLIA).

Menteri Kesihatan, Khairy Jamaluddin berkata, sejak penularan varian itu yang diumumkan Pertubuhan Kesihatan Sedunia (WHO) 24 Nov lalu, Institut Penyelidikan Perubatan (IMR) telah mula menjalankan ujian PCR Genotyping Assay ke atas semua sampel positif yang disaring di pintu KLIA.

Katanya, hasil PCR Genotyping Assay terhadap 74 sampel positif COVID-19 dikesan di KLIA dalam tempoh 11 hingga 28 Nov lalu, satu daripada sampel dikesan berkemungkinan daripada varian itu.

“Hasil jujukan genom menunjukkan keputusan itu adalah positif varian Omicron pada 2 Dis,” katanya dalam satu kenyataan di sini, hari ini.

Mengulas lanjut, beliau berkata kes itu melibatkan seorang wanita bukan warganegara berusia 19 tahun yang tiba dari Afrika Selatan melalui Singapura pada 19 Nov lalu.

Tambahnya, kes terbabit telah menjalani ujian RT-PCR COVID-19 di KLIA dan individu terbabit merupakan seorang pelajar di sebuah universiti swasta di Ipoh, Perak.

“Individu berkenaan diarahkan menjalani perintah pengawasan dan pemerhatian mengikut Seksyen 15 Akta Pencegahan dan Pengawalan Penyakit Berjangkit (Akta 342) dan menjalani kuarantin wajib di penginapan oleh pihak universiti di Ipoh.

Menurut Khairy, IMR telah mengesahkan sampel ujian saringan tersebut positif dengan CT Value 26.68 pada 20 Nov lalu dan individu berkenaan meneruskan pengasingan selama 10 hari dan diberi pelepasan pada 29 Nov.

“Semua mereka sudah menjalani ujian saringan COVID-19 serta arahan kurantin wajib, bagaimanapun ujian sampel pertama dan kedua mendapati semua kontak rapat itu disahkan negatif.


Gajah liar ancam keselamatan penduduk Kampung Lebur Jaya

GUA MUSANG, 3 Feb – Kehadiran seekor gajah liar menimbulkan kegusaran kepada lebih 100 penduduk di Kampung Lebur Jaya, di sini apabila haiwan liar itu semakin kerap muncul di kawasan perkampungan mereka sejak dua minggu lepas.

Seorang penduduk, Anuar Mustapha, 47, berkata mamalia tersebut dipercayai masuk ke kampung pada lewat petang setiap hari, malah ada kalanya dua kali pada hari yang sama.

“Khamis lepas ketika saya sedang mengopek kelapa, gajah tersebut meluru ke arah saya dari arah hutan dan berlegar-legar hampir 30 minit di kawasan rumah,” katanya kepada pemberita ketika ditemui di rumahnya, di sini hari ini.

“Semasa membuka pintu dapur untuk membuang sampah di belakang rumah, saya terkejut melihat seekor gajah berada di kawasan itu. Saya segera memaklumkan kepada orang kampung untuk menghalaunya masuk semula ke hutan,” katanya.

Ibrahim Hassan, 71, pula berharap pihak berwajib segera mengambil tindakan sewajarnya kerana bimbang gajah liar itu akan mengancam keselamatan dan nyawa penduduk setempat.


Isu kenaikan kos sara hidup antara tumpuan Dewan Rakyat hari ini

Menurut Aturan Urusan Mesyuarat yang disiarkan di laman sesawang Parlimen, soalan itu diajukan Datuk Seri Anwar Ibrahim (PH-Port Dickson) kepada Perdana Menteri semasa sesi Pertanyaan Bagi Jawab Lisan.

Datuk Mohd Fasiah Mohd Fakeh (Bersatu-Sabak Bernam) pula meminta Perdana Menteri menyatakan bilangan rakyat yang dikategorikan sebagai miskin tegar bagi tempoh 2020 hingga kini, serta langkah kerajaan bagi menghapuskan kemiskinan tegar.

Tumpuan juga dijangka terarah kepada soalan Fong Kui Lun (PH-Bukit Bintang) yang mengajukannya kepada Menteri Wilayah Persekutuan mengenai pelan jangka panjang dan pendek supaya Kuala Lumpur bebas daripada banjir, termasuk banjir kilat yang sering melanda apabila hujan lebat.

Selain itu, Datuk Seri Abdul Azeez Abdul Rahim (BN-Baling) dijangka meminta Perdana Menteri menyatakan program dan formula yang akan dirangka kerajaan untuk meningkatkan kesedaran pengundi muda akan tanggungjawab mereka untuk keluar mengundi.

Isu mengenai Perang Rusia-Ukraine pula disentuh Mohamad Sabu (PH-Kota Raja) melalui soalan yang diajukan kepada Menteri Luar iaitu langkah yang diambil kerajaan untuk membendung kesan secara tidak langsung peperangan itu khususnya kepada ekonomi.

Beliau juga bertanyakan mengenai usaha kerajaan untuk memastikan rantau ini tidak akan terlibat secara langsung dalam mana-mana proksi yang akan memberi kesan buruk kepada negara.

Selepas sesi soal jawab, mesyuarat itu bakal menyaksikan sama ada pemilihan Timbalan Yang Dipertua Dewan Rakyat bagi menggantikan Ahli Parlimen Pengerang Datuk Seri Azalina Othman Said dapat dilaksanakan atau ditangguh buat kali ketiga.


‘Kemarau panjang’ sudah tamat, Malaysia layak ke Piala Asia 2023

Keputusan itu diraih anak buah Kim Pan Gon selepas menewaskan Bangladesh 4-1 dalam aksi terakhir kumpulan E yang berlangsung di Stadium Nasional Bukit Jalil, malam tadi.

Keputusan itu tidak kekal lama apabila Dion Cools kembali meletakkan skuad negara di depan tujuh minit berselang, sekali gus membantu Malaysia mendahului 2-1 pada separuh masa pertama.

Bersambung di babak kedua, pemain negara meneruskan rentak cemerlang selepas kapten pasukan Syafiq Ahmad berjaya menyumbak gol ketiga pada minit ke-47.

Darren Lok melengkapkan malam gemilang buat Harimau Malaya apabila berjaya menjaringkan gol keempat sekali gus menceriakan lebih 50,000 penyokong yang hadir.


Anwar harap LIMA ’23 perkukuh Malaysia sebagai hab serantau industri aeroangkasa, maritim

LANGKAWI, 24 Mei – Perdana Menteri Datuk Seri Anwar Ibrahim hari ini melahirkan harapan agar Pameran Maritim dan Aeroangkasa Antarabangsa Langkawi (LIMA ’23) akan mengukuhkan Malaysia sebagai hab serantau bagi industri aeroangkasa dan maritim.

Anwar yang juga Menteri Kewangan berkata dengan berbuat demikian akan membolehkan negara bergerak lebih dekat ke arah merealisasikan Rangka Tindakan Industri Aeroangkasa Malaysia (MAIB) dan Pelan Induk Perkapalan Malaysia.

“Saya ingin mengucapkan tahniah dan terima kasih kepada kedua-dua menteri peneraju bersama LIMA ’23, Menteri Pertahanan Datuk Seri Mohamad Hasan dan Menteri Pengangkutan Anthony Loke, serta pasukan masing-masing yang memacu inisiatif ini.

“Saya juga mahu memuji Menteri Sains, Teknologi dan Inovasi Chang Lih Kang dan pasukannya, khususnya Agensi Angkasa Malaysia (MYSA) kerana berjaya menerajui buat julung kalinya SpaceTech Nexus di LIMA tahun ini,” katanya dalam ucapan alu-aluan sempena LIMA ‘23, di sini hari ini.

Anwar berkata dengan adanya SpaceTech Nexus, menunjukkan bahawa LIMA ‘23 adalah acara berfokuskan masa depan dan bersedia memainkan peranan dalam pertumbuhan teknologi angkasa yang dijangka mencapai nilai pasaran global US$10 trilion menjelang 2030.

Anwar juga berkata LIMA ’23 telah mengukuhkan kedudukannya sebagai acara yang merangkumi sektor aeroangkasa dan maritim dari aspek ketenteraan dan awam.

Dalam ucapannya, Perdana Menteri turut memberi penghargaan atas sokongan daripada pelbagai rakan kongsi yang telah menyumbang kepada kejayaan penganjuran acara dwitahunan berprestij itu.

“Menakjubkan dalam tahap sokongan dan pengiktirafan yang diberi kepada Malaysia dan saya juga harus menggunakan kesempatan ini untuk mengucapkan terima kasih dan penghargaan kepada rakan-rakan kita dari negara-negara yang mengambil bahagian dalam majlis ini untuk mengucapkan terima kasih kepada rakan-rakan kita,” katanya.


Para Sukma: Melaka sasar 12 emas

MELAKA meletakkan sasaran untuk membawa pulang 12 emas bagi penyertaan Para Sukan Malaysia (Sukma) dijadualkan berlangsung dari 1 hingga 6 November depan depan.

Exco Pembangunan Belia, Sukan dan Badan Bukan Kerajaan (NGO) negeri, VP Shanmugam berkata, kontinjen Negeri Melaka menghantar 96 peserta iaitu 64 atlet dan 32 pegawai.

Jelasnya, atlet Negeri Melaka akan berentap dalam lapan acara dengan skuad renang disasarkan akan membawa pulang lima emas dan masing-masing dua emas bagi boling dan catur.

“Selain itu kita turut mensasarkan satu emas bagi acara bandminton, olah raga dan ping pong pada temasya itu nanti. Jumlah pingat yang disasarkan itu saya yakin mampu dicapai atlet kita,” katanya.

Beliau berkata demikian kepada pemberita selepas menghadiri Hari Sukan Negara (HSN) Peringkat Negeri Melaka 2022 diadakan di Kompleks Sukan Masjid Tanah, di sini hari ini yang dirasmikan Ketua Menteri, Datuk Seri Utama Sulaiman Md Ali.

Hadir sama, Setiausaha Kerajaan Negeri, Datuk Wira Zaidi Johari, Exco Perpaduan, Penerangan, Sumber Manusia dan Hal Ehwal Pengguna Ngwe Hee Sem, Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer dan Adun Taboh Naning, Zulkiflee Mohd Zin.

Terdahulu, Terdahulu, HSN Melaka yang dijadual berlangsung selama tiga hari bermula semalam menawarkan pelbagai aktivti sukan menarik buat orang ramai yang hadir.


KPDNHEP P.Pinang rampas gas LPG bernilai RM22,500

BUKIT MERTAJAM 17 April. – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang merampas 138 tong gas petroleum cecair (LPG) bernilai RM22,500 dalam serbuan di kawasan ladang kelapa sawit di Bukit Minyak di sini, semalam.

Pengarahnya Mohd Ridzuan Ab Ghapar berkata, bertindak hasil maklumat dan risikan dijalankan, pihaknya menyerbu kawasan itu pada 2.30 petang dan mendapati terdapat beberapa individu sedang menjalankan penyelewengan gas LPG, namun mereka melarikan diri sebaik menyedari kehadiran penguat kuasa KPDNHEP.

“Pemeriksaan mendapati, sindiket itu menutup kawasan mereka menjalankan pemindahan gas LPG tersebut dengan memasang zink di satu lot di dalam kawasan kebun ladang sawit berkenaan dipercayai bagi mengelak orang ramai melihat kegiatan itu.

“Modus operandi yang dijalankan sindiket itu ialah memindahkan gas LPG bersubsidi berkapasiti 14 kilogram (kg) ke dalam tong gas industri 50 kg, sebelum menjualnya dan dipercayai mampu mengaut keuntungan puluhan ribu ringgit setiap bulan,” katanya ketika dihubungi hari ini.

Beliau berkata dalam serbuan itu, pihaknya merampas 30 tong gas LPG berkapasiti 50 kg dan 108 tong gas LPG berkapasiti 14 kg yang kesemuanya bernilai RM22,500 dan pihaknya memandang serius kegiatan tersebut kerana ia merugikan kerajaan serta rakyat.

Mohd Ridzuan berkata siasatan lanjut masih dijalankan termasuk mengesan mereka yang terlibat dalam kegiatan itu dan kes disiasat menurut Akta Kawalan Bekalan 1961.


Majlis Tindakan Kemakmuran Bersama (MTKB) pantau WKB2030

KUALA LUMPUR, 29 Sept — Kerajaan akan menubuhkan Majlis Tindakan Kemakmuran Bersama (MTKB) yang akan bertindak sebagai satu mekanisme pemantauan peringkat tertinggi supaya objektif Wawasan Kemakmuran Bersama 2030 (WKB2030) dapat dicapai.

“(MTKB) yang akan dipengerusikan oleh saya sendiri, yang mana Unit Penyampaian Kemakmuran Bersama (SEPADU) pula akan bertindak sebagai sekretariat majlis serta jawatankuasa-jawatankuasa di bawahnya.

SEPADU telah ditubuhkan sejak bulan Mac lalu untuk menerajui fungsi koordinasi dan pemantauan pelaksanaan program, inisiatif, projek di bawah WKB2030,” katanya ketika berucap di sesi Balai Rakyat [email protected] Lumpur anjuran Institusi Masa Depan Malaysia (Institut Masa) di sini hari ini.


Hamidin, Mohd Yusoff menang tanpa bertanding

KUALA LUMPUR 12 Feb. – Datuk Hamidin Mohd Amin dilaporkan menang tanpa bertanding jawatan Presiden Persatuan Bola Sepak Malaysia (FAM) sekali gus kekal menerajui badan induk bola sepak negara itu bagi penggal kedua.

Sumber dalaman FAM mengesahkan perkembangan itu selepas tempoh pencalonan bagi jawatan itu ditutup jam 5.30 petang semalam, menyaksikan Hamidin tidak dicabar mana-mana individu bagi posisi itu.

Hamidin yang turut menang tanpa bertanding ketika mula dilantik sebagai presiden FAM pada 2018 sebelum ini menyatakan hasrat mempertahankan jawatannya pada Kongres FAM ke-57 dijadual pada 13 Mac depan memandangkan terdapat misi beliau yang belum selesai.

Sumbangan Hamidin sebagai presiden ketujuh FAM adalah memperkenalkan Peta Hala Tuju FAM (F:30) yang merupakan pelan strategik untuk keseluruhan pasukan negara termasuk skuad Harimau Malaya yang disasarkan berada dalam kelompok 100 pasukan terbaik dunia pada 2026 dan kelompok 70 terbaik pada 2030.

Di bawah kepimpinan Hamidin juga buat pertama kali FAM membuka dasar menaturalisasikan pemain dari luar negara sebagai pelan jangka pendek untuk meningkatkan mutu kualiti pasukan kebangsaan bersaing di pentas antarabangsa.

Sementara itu, sumber juga mengesahkan pengurus skuad kebangsaan Datuk Mohd Yusoff Mahadi turut menang tanpa bertanding jawatan Timbalan Presiden FAM bagi penggal 2021-2025.


Lebih 9 juta rakyat Malaysia lengkap divaksin

KUALA LUMPUR 11 Ogos – Sebanyak 28.3 peratus atau 9,246,295 populasi negara ini telah lengkap dua dos suntikan vaksin COVID-19 setakat semalam, kata Menteri Kesihatan Datuk Seri Dr Adham Baba.

Menerusi perkongsian infografik di Twitter rasminya, beliau memaklumkan seramai 16,119,916 orang telah menerima dos pertama, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) setakat semalam sebanyak 25,366,211 dos.

“Mengikut peratusan, 68.9 peratus daripada populasi dewasa negara telah mendapat dos pertama, manakala 39.5 peratus telah melengkapkan dua dos suntikan vaksin COVID-19 mereka,” katanya.


Media City: RTM tidak dapat bersiaran sekiranya projek ditangguh

KUALA LUMPUR 25 Nov. – Menteri Komunikasi dan Multimedia (KKMM) Datuk Saifuddin Abdullah hari ini menjelaskan di Dewan Rakyat bahawa sekiranya projek Media City ditangguhkan, Radio Televisyen Malaysia (RTM) tidak dapat bersiaran.

Beliau berkata sebahagian projek Media City yang dilaksanakan melalui Inisiatif Pembiayaan Swasta (PFI) secara konsep bina, pajak, urus dan pindah (BLMT) itu telah siap dan digunakan oleh RTM untuk bersiaran.

“Skop projek ini ialah memperlengkap bangunan RTM sedia ada dengan peralatan penyiaran baharu dan juga menaik taraf peralatan penyiaran sedia ada daripada format Standard Definition (SD) ke format High Definition (HD),” katanya ketika menggulung perbahasan Rang Undang-Undang Perbekalan 2021 di Dewan Rakyat hari ini.

Menurut Saifuddin, projek Media City juga sejajar dengan Projek Pendigitalan Nasional iaitu migrasi TV analog ke siaran TV digital seluruh negara.

Mengenai perkhidmatan panggilan kecemasan MERS 999, Saifuddin berkata sistem itu akan diteruskan dan pada masa sama ia akan dimigrasi ke Sistem Next Generation Emergency Services (NG999) yang baharu.

“Sistem NG999 baharu ini akan mengambil kira perkembangan teknologi baharu seperti Artificial Intelligence (AI), Big Data Analytics (BDA), Internet of Things (IoT) dan 5G, bagi menghasilkan satu sistem yang lebih mantap, cekap dan berkesan sekali gus menambah baik perkhidmatan kepada rakyat,” katanya.


Minimakan tahap kemiskinan di Jasin

RIM 5 Jun – Ahli Dewan Undangan Negeri (ADUN) Rim Datuk Khaidhirah Abu Zahar mahu meminimakan tahap kemiskinan di Daerah Jasin selaras dengan hasrat kerajaan untuk mengurangkan kadar kemiskinan negara.

“Saya bersama Tok Penghulu Dewan Undangan Negeri (DUN) Rim dan juga Setiausaha Japerun, Sabarudin ke Mesyuarat My Fokus Group: Pembasmian Kemiskinan Daerah Jasin bersama pihak berkuasa tempatan (PBT) yang terlibat.

“Mesyuarat ini memfokuskan tentang kemaskini nama yang dinaikkan untuk bantuan pembangunan serta memerah atau mencari idea untuk meminimakan tahap kemiskinan yang ada di Jasin,” katanya menerusi satu hantaran di Facebook rasminya, baru-baru ini.

Katanya, mesyuarat tersebut perlu disusuli dengan tindakan yang proaktif untuk memastikan segala objektif membantu rakan-rakan di Daerah Jasin khususnya di RIM tercapai.


Cadangan JTK ambil tindakan majikan ingkar SOP BDR dibawa ke Mesyuarat MKN

SERI KEMBANGAN 28 Mei  – Cadangan penurunan kuasa kepada Jabatan Tenaga Kerja (JTK) untuk mengambil tindakan terhadap majikan yang ingkar peraturan Bekerja Dari Rumah (BDR) akan dibawa ke mesyuarat Majlis Keselamatan Negara (MKN) hari ini.

Menteri Sumber Manusia Datuk Seri M. Saravanan berkata sebelum ini peraturan tersebut di bawah Akta 342 dan hanya Kementerian Kesihatan (KKM) mempunyai kuasa bertindak terhadap majikan yang ingkar prosedur operasi standard (SOP) itu.

“Kita memang terima banyak aduan majikan swasta yang masih memaksa pekerja mereka pergi ke pejabat untuk bekerja, tetapi masalah timbul apabila aduan dibuat kepada kita, kita tidak boleh ambil tindakan.

“Jadi penurunan kuasa oleh KKM kepada JTK telah diluluskan di peringkat jawatankuasa teknikal dan akan dibawa ke jawatankuasa MKN petang ini, jika MKN luluskan, JTK akan terus melakukan penguatkuasaan untuk mengkompaun majikan yang ingkar SOP BDR kepada pekerja mereka,” katanya.

Beliau berkata demikian kepada pemberita selepas mengetuai Operasi Pematuhan Akta Standard Minimum Perumahan, Penginapan dan Kemudahan Pekerja 1990 (Akta 446) serta SOP Perintah Kawalan Pergerakan (PKP) 3.0 di sini hari.

Sehubungan itu, beliau berkata majikan atau syarikat yang masih ingkar akan berdepan dengan kompaun sebanyak RM50,000 untuk syarikat dan RM10,000 bagi individu jika ingkar SOP BDR itu.

Sebelum ini, kerajaan memutuskan jumlah kakitangan awam yang bekerja di rumah sebanyak 80 peratus manakala kakitangan swasta kira-kira 40 peratus bagi mengehadkan pergerakan dalam tempoh PKP 3.0.

Arahan tersebut menjadikan kira-kira 8 juta rakyat di negara ini bagi kedua-dua sektor itu tidak perlu keluar bekerja dalam tempoh PKP 3.0 sekali gus membantu kerajaan mengawal pergerakan orang ramai.

Saravanan sekali lagi menegaskan bahawa penguatkuasaan Akta 446 tidak pernah dibatalkan sebaliknya ia sentiasa dilakukan bagi memastikan tahap pematuhan tinggi oleh majikan terutama di kala jangkitan COVID-19 semakin membimbangkan ketika ini.

Sementara itu, beliau berkata pihaknya akan berbincang dengan Kementerian Sains, Teknologi dan Inovasi (MOSTI) berhubung pendekatan terbaik pemberian vaksin kepada pekerja industri kerana kluster di tempat kerja menjadi antara punca penularan COVID-19.

“Ia juga termasuk pekerja warga asing, kita juga bimbang dengan pekerja tanpa izin yang masih ramai dan kita menyeru agar majikan atau pihak yang ada maklumat melaporkan kepada kita dengan segera untuk diambil tindakan,” katanya.


PM Ismail Sabri ucap selamat jalan kepada kumpulan pertama jemaah haji Malaysia

SEPANG, 4 Jun – Perdana Menteri Datuk Seri Ismail Sabri Yaakob hari ini menyantuni dan mengucapkan selamat jalan kepada kumpulan pertama jemaah haji Malaysia, yang akan berlepas ke Tanah Suci dalam pertemuan di Pusat Konvensyen Movenpick di sini.

Kumpulan itu yang terdiri daripada 293 jemaah haji itu akan berlepas ke Tanah Suci menerusi penerbangan Saudia Airlines SV 5635 pada pukul 1.35 petang hari ini, dari Lapangan Terbang Antarabangsa Kuala Lumpur (KLIA).

Turut hadir ialah Menteri di Jabatan Perdana Menteri (Hal Ehwal Agama) Datuk Idris Ahmad, Menteri Kewangan Tengku Datuk Seri Zafrul Tengku Abdul Aziz, Pengarah Urusan Kumpulan dan Ketua Pegawai Eksekutif Lembaga Tabung Haji (TH) Datuk Seri Amrin Awaluddin dan Duta Besar Arab Saudi ke Malaysia Datuk Dr Mahmoud Hussien Saeed Qattan.

Kerajaan Arab Saudi memperuntukkan kuota haji sebanyak 14,306 jemaah haji kepada Malaysia pada tahun ini. Dua tahun sejak 2020 jemaah Malaysia tidak dibenarkan mengerjakan haji ekoran pandemik COVID-19.

Kumpulan pertama jemaah haji Malaysia itu dijangka tiba di Lapangan Terbang Antarabangsa Putera Muhammad Abdulaziz di Madinah, kira-kira 4.55 petang (waktu Arab Saudi).

Pada tahun ini, sebanyak 48 penerbangan Malaysia Airlines dan Saudia Airlines, akan membawa jemaah haji Malaysia ke Tanah Suci, dengan penerbangan terakhir pada 3 Julai.

Pengarah Eksekutif Haji TH Datuk Seri Syed Saleh Syed Abdul Rahman yang juga Ketua Rombongan Haji Malaysia, dalam sidang media selepas pelepasan bakal jemaah haji itu berkata pihaknya berpuas hati dengan kelancaran proses melapor diri bagi penerbangan pertama itu.

Menurutnya terdapat tiga jemaah daripada kumpulan pertama itu, yang didapati keputusan ujian pengesanan COVID-19 tindak balas berantai polimerase (RT-PCR) mereka positif.

“Mereka dah maklumkan pada kami lebih awal dan kami menasihati mereka supaya melalui proses dan prosedur yang ditetapkan Kementerian Kesihatan (KKM), yang mana mereka perlu menjalani kuarantin yang sepatutnya.

“Selepas itu apabila mereka tiada lagi simptom-simptom, mendapat nasihat dari KKM dan kalau keputusan RT-PCR negatif dan penerbangan masih ada, kita akan cuba sedaya upaya dapatkan penerbangan untuk bawa mereka ke Tanah Suci,” katanya.

Syed Saleh menasihati bakal jemaah haji untuk mengambil ujian RT-PCR 56 jam sebelum melapor diri di stesen-stesen berlepas, dan segera memaklumkan kepada pihak TH sekiranya positif bagi membolehkan pihak TH membuat perancangan bagi membantu mereka menunaikan fardu haji pada tahun ini.

Seorang jemaah yang disantuni Ismail Sabri, Azimatul Zamzam Muda, 50, dari Kuantan, Pahang berkata perdana menteri mengucapkan semoga beliau dan suami mendapat haji yang mabrur.

Seorang bakal jemaah haji, Mek Teh Taib, 62, dari Kuala Terengganu, Terengganu berkata beliau sudah menunggu selama 14 tahun sejak 2008, untuk menunaikan fardu haji.

“Pada tahun 2020, saya dapat panggilan untuk menunaikan haji, tetapi semasa itu tidak dibenarkan pergi ke Tanah Suci, maka impian itu berkubur lagi.

“Tahun ini, apabila dipanggil lagi memang saya amat gembira dan Alhamdulillah kesihatan saya juga mengizinkan untuk saya ke sana,” kata suri rumah itu yang pergi menunaikan haji bersama anak lelakinya berusia 36 tahun. -BERNAMA


Polis tahan suspek bunuh warga emas

SEREMBAN, 10 Oktober – Polis menahan seorang suspek lelaki pada Sabtu, dipercayai terlibat dalam kes pembunuhan seorang wanita warga emas di Taman Paroi Jaya dekat sini, pada 23 Sept lepas.

Ketua Polis Daerah Seremban ACP Nanda Maarof berkata lelaki berusia 45 tahun itu ditahan di sebuah pondok tepi jalan di Batu 4 Jalan Port Dickson-Teluk Kemang dekat sini, pada kira-kira pukul 1 tengah hari, selain merampas barangan kemas milik mangsa yang ditemukan bersama suspek.

“Polis percaya dengan tertangkapnya lelaki ini, kes tersebut telah diselesaikan. Polis mengucapkan ribuan terima kasih atas maklumat orang ramai sehingga tertangkapnya suspek,” katanya dalam kenyataan di sini hari ini.

Media sebelum ini melaporkan mayat mangsa yang berusia 75 tahun itu ditemukan pada 8.25 malam dengan kesan kecederaan pada anggota badan di rumahnya di Jalan Kedidi 7, Taman Paroi Jaya dekat sini, 23 Sept lepas.


55,539 guru dipertimbang dalam fasa pertama Program Imunisasi COVID-19 Kebangsaan

PUTRAJAYA 23 Feb. – Seramai 55,539 guru yang dikategorikan sebagai berisiko tinggi akan diusahakan untuk menerima suntikan vaksin COVID-19 pada fasa pertama Program Imunisasi COVID-19 Kebangsaan, kata Menteri Penyelaras Program Imunisasi COVID-19 Kebangsaan Khairy Jamaluddin.

Khairy yang juga Menteri Sains, Teknologi dan Inovasi berkata pertimbangan untuk memasukkan golongan pendidik dalam fasa pertama program vaksinasi terbesar negara itu dibuat selepas pihaknya menerima senarai daripada Kementerian Pendidikan.

“Kita akan usahakan untuk masukkan guru-guru ke fasa pertama Program Imunisasi COVID-19 Kebangsaan iaitu sebelum tarikh pembukaan sekolah,” katanya pada sidang media selepas meninjau simulasi Program Imunisasi COVID-19 Kebangsaan di sini, hari ini. Turut serta Menteri Kesihatan Datuk Seri Dr Adham Baba.

Kementerian Pendidikan menetapkan sesi persekolahan bersemuka bagi murid prasekolah, Tahun Satu dan Dua bermula 1 Mac ini manakala murid Tahun Tiga hingga Tahun Enam dibenarkan hadir ke sekolah pada 8 Mac.

Untuk sekolah menengah pula, sesi pembelajaran bersemuka akan bermula pada 4 April kecuali bagi pelajar Tingkatan Lima yang akan memulakan persekolahan mereka pada 8 Mac.

Mengenai simulasi hari ini, Khairy berkata proses pemberian vaksin oleh Kementerian Kesihatan ke atas seseorang individu akan mengambil masa 15 hingga 30 minit termasuk tempoh pemantauan terhadap penerima suntikan.


COVID: KKM akan semak, kemas kini petugas barisan hadapan layak dapat elaun khas

KUALA LUMPUR, 2 Mac – Kementerian Kesihatan (KKM) akan menyemak dan mengemas kini dari semasa ke semasa untuk memperluaskan pemberian elaun khas kepada petugas barisan hadapan kesihatan yang mengurus wabak COVID-19 di negara ini.

Menterinya Khairy Jamaluddin berkata selain doktor, jururawat dan pemandu ambulans yang ketika ini termasuk dalam kalangan petugas yang layak menerima elaun khas tersebut, namun masih terdapat kumpulan lain kesihatan yang terlibat dalam pengurusan wabak itu.

“Kumpulan yang layak menerima elaun khas ini akan kita semak akan kemas kini dari semasa ke semasa, contohnya ahli fisioterapi yang terlibat dalam rawatan pesakit ‘long COVID’ yang kita fikir menepati kriteria untuk mendapat elaun khas tersebut,” katanya ketika sesi soal jawab di persidangan Dewan Rakyat di sini hari ini.

Beliau menjawab soalan Datuk Dr. Hasan Bahrom (PH-Tampin) yang mahu Khairy menyatakan berkenaan pembayaran bonus kepada pekerja barisan hadapan dalam kalangan kakitangan kesihatan.

Pada Mac 2020, kerajaan mengumumkan peningkatan elaun khas daripada RM400 kepada RM600 bagi petugas kesihatan seperti doktor, jururawat dan kakitangan perubatan lain yang terlibat secara langsung dalam pengurusan serta usaha mengekang penularan COVID-19 di negara ini.

Berkenaan aduan petugas barisan hadapan yang tidak menerima elaun khas tersebut kerana tidak mengambil vaksin, Khairy berkata antara syarat untuk layak menerimanya adalah petugas mesti mendapatkan vaksin COVID-19 di samping syarat-syarat lain termasuk jumlah hari bekerja.

Sementara itu, menjawab soalan mengenai jumlah doktor kontrak yang akan diserap ke jawatan tetap tahun ini, Khairy berkata kekosongan jawatan pegawai perubatan ialah 3,586.


Teman lelaki bunuh, bakar kekasih hamil

SUNGAI BESAR, 24 Mei – Perselisihan faham untuk menyembunyikan kehamilan di luar nikah dipercayai punca seorang pelayan restoran dibunuh kejam dengan ditikam, dikelar perut dan dibakar teman lelakinya di sekitar kebun kelapa sawit, Jalan Sungai Limau, di sini Isnin lepas.

Ketua Polis Daerah Sabak Bernam Supt Agus Salim Mohd Alias berkata suspek yang merupakan bekas penuntut kolej itu telah membawa mangsa menaiki kereta seterusnya bertengkar dengan wanita berusia 21 tahun itu sebelum dipukul di kepala lantas dibunuh di lokasi berkenaan sekitar 10 malam.

Terdahulu, Agus Salim berkata pihaknya menerima laporan daripada orang awam berhubung penemuan mayat seorang wanita tempatan dalam keadaan terbakar dan tertiarap di kawasan kebun kelapa sawit tersebut sekitar 8 pagi semalam (23 Mei).

Katanya hasil tindakan pantas pihaknya, mereka berjaya menahan seorang lelaki tempatan berusia 20 tahun di sebuah kediaman di sekitar Sungai Besar pada 1.45 tengah hari semalam.

“Hasil siasatan awal, mangsa dipercayai telah dibakar sebanyak dua kali bertujuan untuk melupuskan bukti iaitu sekitar 10 malam (22 Mei) dan semalam sekitar 7 pagi sebelum ditemukan orang awam,” katanya pada sidang media di sini hari ini.

Katanya suspek didakwa telah memukul, menikam menggunakan pisau dapur dan menoreh perut mangsa sebelum membakar mayat kekasihnya pada malam kejadian dan keesokan harinya kembali ke tempat kejadian dengan membawa tong berisi petrol untuk membakar mayat itu sekali lagi.

Agus Salim berkata semakan lanjut mendapati suspek tidak mempunyai rekod jenayah lampau malah kedua-dua mereka telah mengenali antara satu sama lain sejak tahun lalu dan dipercayai kandungan mangsa telah berusia sekitar empat bulan.

Katanya suspek direman selama enam hari bermula hari ini bagi membantu siasatan mengikut Seksyen 302 Kanun Keseksaan dan mayat mangsa yang 60 peratus terbakar berada di Hospital Sungai Buloh untuk proses bedah siasat.

Dalam kes berasingan, Agus Salim berkata pihaknya menahan empat lelaki pendatang asing tanpa izin warga Indonesia berusia lingkungan 25 hingga 41 tahun dipercayai terlibat dalam sindiket pengedaran syabu seberat 30 kilogram bernilai RM1.08 juta di kawasan jeti Sekinchan pada 10 malam, 19 Mei lalu.

Beliau berkata kesemua suspek yang dipercayai terlibat mengedar dan menyeludup keluar dadah bagi dipasarkan ke negara jiran itu ditahan reman selama tujuh hari bermula 20 Mei lalu dan kes disiasat bawah Seksyen 39B Akta Dadah Berbahaya 1952 dan Seksyen 6 (1)(c) Akta Imigresen 1959/63.


Masyarakat perlu cegah diskriminasi terhadap pesakit kusta -Khairy

KUALA LUMPUR, 30 Jan – Kementerian Kesihatan (KKM) menyeru seluruh rakyat Malaysia untuk berganding bahu mencegah diskriminasi terhadap pesakit kusta dan ahli keluarga mereka.

Jelas Menteri Kesihatan Khairy Jamaluddin, penyakit ini bukanlah satu penyakit keturunan atau satu sumpahan, tetapi ia adalah sejenis penyakit berjangkit yang boleh sembuh melalui pemberian rawatan terapi pelbagai ubat atau ‘Multidrug Therapy’.

“Setiap pesakit perlu bebas daripada cemuhan atau pengusiran akibat penyakit atau kecacatan fizikal yang terzahir. Jika mereka mengasingkan diri, sama-sama kita mendekati mereka dengan kata-kata semangat, dorongan dan bantuan.

“Berilah mereka kehormatan diri, kebebasan pergaulan dan peluang untuk menikmati kehidupan yang sejahtera, sama seperti yang lain,” katanya dalam kenyataan hari ini sempena Hari Kusta Sedunia 2022 yang disambut setiap 30 Jan.

Beliau dalam masa sama menasihatkan anggota kesihatan untuk menyalurkan maklumat tepat kepada orang awam mengenai penyakit kusta, selain memberikan rawatan sempurna kepada setiap pesakit dengan perkhidmatan mesra pelanggan dan mudah dicapai.

Jelasnya, penyakit kuno yang direkod seawal 1,500 tahun sebelum Masihi itu tidak mudah berjangkit namun jika dijangkiti dan lewat dikesan serta diberi rawatan, mampu menyebabkan kecacatan kekal kepada pesakit.

Susulan itu, kecacatan kekal tersebut dilihat mengundang banyak masalah sosial terhadap pesakit dan keluarganya, sekali gus menjejaskan kualiti hidup akibat pesakit tidak berupaya untuk menguruskan diri sendiri.

“Kadar kecacatan kekal yang dilaporkan dalam kalangan pesakit kusta adalah pada sekitar 0.02 hingga 0.05 kes bagi setiap 100,000 penduduk, iaitu bersamaan empat hingga lapan peratus daripada keseluruhan kes kusta baharu yang dilaporkan setiap tahun,” katanya.- BERNAMA


Seorang lelaki tempatan dikhuatiri jatuh laut- APMM Selangor

Pengarah Agensi Penguatkuasaan Maritim Malaysia (APMM) Selangor, Kepten Maritim Mohd Rosli Kassim berkata bot mangsa telah ditemukan berpusing-pusing di tengah laut tanpa penumpang.

Beliau berkata Hasmudin Anak Omar, 24, dikhuatiri terjatuh ke dalam laut kira-kira 0.1 batu nautika selatan Selat Mahang, Pulau Che Mat Zin.

“Mangsa dikatakan kali terakhir dilihat memakai baju berwarna putih dengan berseluar pendek warna kuning sebelum dilaporkan hilang di laut,” katanya dalam kenyataan hari ini.

Mohd Rosli berkata sektor pencarian operasi mencari dan menyelamat hari ini merangkumi keluasan 114.58 batu nautika persegi dengan tertumpu di kawasan perairan Pintu Gedung sehingga Perairan Pulau Carey.

Beliau berkata operasi tersebut dikoordinasikan Sub Pusat Penyelamat Maritim (MRSC) Johor Bahru yang disambung pada jam 7 pagi tadi dengan mengatur gerak bot Maritim Pengawal 25 dan aset udara Maritim dan bantuan daripada Jabatan Bomba dan Penyelamat, Pasukan Polis Marin,Tentera Laut Diraja Malaysia serta Angkatan Pertahanan Malaysia.

Katanya Pangkalan Hadapan Carilamat juga telah ditubuhkan di jeti Pasukan Polis Marin, Selangor dan orang awam diingatkan agar sentiasa memastikan aspek keselamatan diutamakan sebelum melakukan sebarang aktiviti di laut.


Kemalangan di kilometer 36.2 arah timur, Gombak-Genting Sempah sebabkan trafik perlahan

KUALA LUMPUR 27 Mei – Anih Berhad, pengendali Lebuhraya Kuala Lumpur – Karak dan Lebuhraya Pantai Timur Fasa 1 (LPT 1) mengesahkan kemalangan di Kilometer 36.2 arah timur (Gombak-Genting Sempah) menyebabkan trafik perlahan sepanjang dua kilometer.

Menerusi kenyataan Anih mengesahkan kemalangan membabitkan sebuah lori dan Perodua Myvi itu sudah ditangani serta terkawal selain pasukan bomba juga sudah berada di lokasi kejadian.

“Pada masa ini laluan hanya kanan dibuka untuk pengguna demi memudahkan tugas pasukan bomba mengeluarkan mangsa dan diharapkan pengguna mematuhi arahan diberikan petugas serta berhati-hati.

“Kami juga memberikan jaminan kepada orang ramai bahawa syarikat sentiasa dalam keadaan bersedia dan komited untuk memastikan keselamatan serta keselesaan pengguna lebuh raya sebagai keutamaan,” katanya.

Untuk sebarang maklumat lanjut dan terkini pengguna boleh merujuk laman sosial rasmi Lembaga Lebuhraya Malaysia/Anih Berhad di Twitter @LLMTrafik @LPTTrafik dan Facebook @Lembaga Lebuhraya Malaysia @Lebuhraya Pantai Timur atau hubungi ‘hotline’ LLM 1800-88-7752 atau LPT-Line 1-700-818-700


‘Beritahu saya sekolah mana’- Radzi

PUTRAJAYA 27 April. – “Jika ia berlaku, beritahu saya di sekolah mana, supaya tindakan boleh diambil,” itu jawapan Menteri Kanan Pendidikan Datuk Dr Radzi Jidin ketika diminta mengulas mengenai kes amalan memeriksa pelajar perempuan secara fizikal untuk membuktikan mereka datang haid.

Radzi berkata pihaknya juga sedang berusaha mengesan kes seumpama itu di sekolah berasrama di bawah Kementerian Pendidikan (KPM), dan setakat ini tiada sebarang maklumat amalan itu wujud.

Beliau memberi contoh kes di Batu Pahat, Johor iaitu Sekolah Menengah Kebangsaan Dato’ Bentara Luar yang dikatakan mengasingkan kegiatan kokurikulum berdasarkan bangsa pelajarnya.

“… tapi bagi isu itu (pemeriksaan haid), kami sedang periksa sehingga sekarang, kami ‘check’ satu-satu, semua bahagian kami tanya dan jawapannya, tiada,” katanya.

Terdahulu, sebuah portal melaporkan pelajar di beberapa buah sekolah yang tidak dinamakan mendakwa amalan memeriksa pelajar perempuan secara fizikal untuk membuktikan mereka datang bulan dikatakan berlaku sejak 20 tahun lalu.

Sementara itu, Radzi turut mengulas mengenai penyebaran video Tik Tok seorang pelajar sekolah menengah di Selangor yang mendakwa seorang guru mata pelajaran pendidikan jasmani bergurau secara keterlaluan yang merujuk kepada perbuatan rogol.

“Ia telah jadi kes polis, kita tak nak sentuh banyak. Namun perbuatan itu tak sepatutnya berlaku, semua kita pun tak setuju, lebih-lebih lagi ia melibatkan adab dan integriti anak-anak kita,” katanya.


RIMPAC 2022: KD Lekir mulakan pelayaran dari Tambatan Pangkalan Lumut

IPOH, 30 Mei – Kapal Diraja (KD) Lekir hari ini memulakan pelayaran dari Tambatan Pangkalan Lumut (TPL) bagi mewakili Tentera Laut Diraja Malaysia (TLDM) menyertai Eksesais Rim of The Pacific (RIMPAC) 2022 yang akan dilaksanakan di Kepulauan Hawaii, Amerika Syarikat.

Majlis Pelepasan Tali KD Lekir disempurnakan Panglima Armada Barat Laksamana Madya Datuk Abu Bakar Md Ajis di Jeti Operasi, TPL, pagi tadi.

Bahagian Komunikasi Strategik Markas Pemerintahan Armada Barat Lumut dalam kenyataan hari ini memaklumkan KD Lekir dijadual tiba semula ke TPL pada 6 Sept depan setelah selesai menjalani eksesais multilateral maritim terbesar dunia anjuran Tentera Laut Amerika Syarikat (TLAS) yang akan berlangsung pada 29 Jun hingga 4 Ogos ini.

“Tempoh keseluruhan pelayaran sepanjang penyertaan eksesais akan mengambil masa selama 99 hari di laut. Penyertaan KD Lekir diketuai Pegawai Memerintah Kdr Mohd Asri Dasman pada eksesais kali ini adalah merupakan penglibatan kali kedua buat TLDM setelah kejayaan penyertaan kali pertama pada 2018 menerusi KD Lekiu dari Skuadron Frigat Ke-23.

“Penyertaan TLDM bagi siri eksesais pada kali ini membuktikan ketersediaan dan komitmen TLDM ke arah memperkasakan diplomasi pertahanan di peringkat antarabangsa selain meningkatkan kebolehoperasian aset pertahanan maritim negara serta profesionalisme warga ke tahap yang tertinggi seiring angkatan tentera laut di peringkat global,” menurut kenyataan itu.

Kenyataan itu memaklumkan, RIMPAC 2022 akan memperlihatkan penyertaan angkatan tentera laut dari 28 negara dengan penglibatan 41 kapal permukaan, lima kapal selam, 150 pesawat udara dan hampir 25,000 peserta eksesais.

Objektif eksesais pada kali ini menggariskan tumpuan kepada kepentingan meningkatkan kebolehoperasian gabungan pasukan RIMPAC merentasi spektrum penuh operasi ketenteraan bertemakan ‘Capable, Adaptives, Partners’.

“Penghormatan ini merupakan detik bersejarah buat TLDM kerana buat pertama kalinya kapal TLDM akan melaksanakan latihan penembakan misil di luar perairan Malaysia,” menurut kenyataan itu.- BERNAMA


Kes COVID-19 terus menurun – KP Kesihatan

KUALA LUMPUR, 27 Nov – Kes baharu COVID-19 terus mencatat penurunan kepada angka 5,097 kes berbanding 5,501 semalam menjadikan jumlah kumulatif kes pandemik itu di negara ini sebanyak 2,619,577, kata Ketua Pengarah Kesihatan Tan Sri Dr Noor Hisham Abdullah.

“Daripada jumlah kes baharu yang direkodkan, 5,080 merupakan kes jangkitan tempatan manakala baki 17 adalah kes import,” katanya dalam kenyataan mengenai perkembangan situasi COVID-19 di sini hari ini.

Memperinci lanjut, Dr Noor Hisham berkata daripada jumlah kes baharu yang direkodkan itu, hanya 84 merupakan kategori tiga, empat dan lima manakala 5,013 kes adalah kategori satu dan dua.

Maklumat terperinci lain berkaitan situasi semasa jangkitan dan penularan COVID-19 di Malaysia akan dimuat naik di laman sesawang COVIDNOW di https://covidnow.moh.gov.my dan data dikemas kini pada 12 tengah malam setiap hari. – BERNAMA


MUFC sedia lenyapkan ego ‘Sang Penyu’

KELAB Bolasepak Melaka United (MUFC) berhasrat menghapuskan ‘badi’ seri tiga perlawanan berturut-turut dengan mencipta kemenangan pertama menentang Kelab Bolasepak Terengganu (TFC) di Kuala Terengganu, malam esok.

Ketua jurulatihnya, Zainal Abidin Hassan percaya semangat skuad Hang Tuah kini semakin membara dan bertekad untuk mempamerkan aksi cemerlang bagi memperbaiki kedudukan.

Berbekalkan pengalaman dalam tiga perlawanan sebelum ini, beliau yakin anak buahnya mampu mencipta kejutan ke atas pasukan dari Pantai Timur itu yang sebelum ini merekodkan kemenangan bersih dalam tiga perlawanan pertama.

“Yang paling penting bukan bermain baik atau cantik di atas padang, tetapi kemenangan itu yang paling penting. Untuk menang kita harus mencipta peluang dan menterjemahkan peluang itu menjadi gol yang dicari-cari.

“Kita sedar bermain di tempat lawan bukan sesuatu yang mudah kerana mereka beraksi cemerlang sebelum ini. Tetapi saya harap kita dapat mencari satu atau dua gol yang penting untuk mencipta kemenangan.

“Saya percaya tiga kali meraih keputusan seri tidak membuatkan pemain berasa ‘down’ sebaliknya mereka seakan-akan kelaparan untuk mencipta kemenangan pertama,” katanya kepada Melaka Hari Ini pada sesi latihan Stadium Hang Tuah, Jalan Hang Tuah, petang semalam.

Dalam pada itu, Zainal memaklumkan, pihaknya sudah mengatur strategi baharu, termasuk meneliti kesebelasan terbaik yang bakal diturunkan malam esok mengikut tahap prestasi dan kecergasan pemainnya.

Beliau tidak menafikan ketiadaan penyerang import, Stefan Nikolic akibat kecederaan sedikit sebanyak mengganggu rentak pasukan, namun beliau mahu pemain yang ada dapat menunjukkan disiplin yang tinggi sepanjang 90 minit perlawanan di tempat lawan itu nanti.

“Memang kalau ada pun satu dua pertukaran buat masa ini. Kita lihat kerana bermain di Terengganu kita perlukan disiplin yang tinggi kerana mereka kini sedang meningkat menjadi antara pasukan terbaik dalam liga.

“Buat masa ini saya sedang melihat ada tiga atau empat pemain (yang jarang diturunkan) telah menunjukkan potensi sebenar mereka dan mungkin boleh membantu pasukan dalam perlawanan itu,” ujarnya.


Ajaran PYMT bercanggah hukum syarak – Ahmad Marzuk

KOTA BHARU 18 Sept – Mesyuarat Khas Muzakarah Fatwa Kebangsaan (MFK) telah memutuskan bahawa ajaran Perjalanan Mimpi Yang Terakhir (PMYT) bercanggah dengan agama Islam, bertentangan dengan hukum syarak dan membahayakan keselamatan negara.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata keputusan itu diputuskan pada mesyuarat minggu lepas yang turut dihadiri para mufti dan beliau sendiri.

“Kita juga merasakan kes ini akan ditutup dalam masa terdekat dan yang tinggal hanyalah proses pendakwaan,” katanya kepada pemberita selepas menyempurnakan Program Penyampaian Bantuan Secara Pandu Lalu Kepada Pelajar Cemerlang yang akan melanjutkan pelajaran ke Institut Pengajian Tinggi (IPT) di sini hari ini.

Ahmad Marzuk turut menasihati masyarakat agar tidak mencari ‘jalan pintas’ ke syurga dengan pelbagai cara sebaliknya kembali kepada ketulenan ajaran Islam dengan merujuk kepada pihak majlis agama negeri.

Beliau berkata hukuman akan diputuskan oleh mahkamah terhadap wanita yang juga pengasas ajaran itu dan pengikutnya boleh dikenakan penjara serta denda.

“Saya difahamkan, suami wanita itu tidak menjadi pengikut isterinya, sebaliknya pengikut wanita itu adalah dalam kalangan mereka yang dikenali secara dalam talian,” katanya.


Pulau Bidong jadi tumpuan peminat sejarah dan alam semula jadi

KUALA NERUS 19 Sept – Setelah hampir dua tahun sepi daripada kunjungan pelancong akibat pandemik COVID-19, Pulau Bidong kini kembali menjadi tumpuan selepas kerajaan membenarkan Terengganu beralih ke Fasa 3 Pelan Pemulihan Negara bermula Jumaat lalu.

Meskipun tidak begitu popular seperti pulau peranginan yang lain di Terengganu kerana ketiadaan hotel, resort atau chalet serta kemudahan sempurna, Pulau Bidong yang digelar sebagai ‘pulau nyawa kedua’ oleh pelarian perang Vietnam satu ketika dahulu tetap menjadi pilihan sebagai destinasi pelancongan terutama untuk pencinta sejarah dan alam semula jadi.

Pengarah Urusan Bidong Heritage Travel Sdn Bhd, Badrol Hisham Zaki berkata keindahan terumbu karang, peninggalan sejarah pelarian Vietnam, kepelbagaian flora dan fauna yang masih tidak ‘terusik’ serta kewujudan galeri dasar laut pertama di Malaysia menyebabkan nama Pulau Bidong sentiasa meniti di bibir aktivis alam sekitar serta peminat snorkeling dan selam skuba.

“Pulau Bidong bukanlah lokasi sesuai untuk mereka yang ingin menikmati percutian mewah atau selesa kerana tiada restoran, kedai makan dan kemudahan lengkap seperti di pulau lain.

“Sejak sektor pelancongan Terengganu dibenarkan beroperasi pada 1 September lalu, sambutan orang ramai sangat memberangsangkan untuk mengenali pulau bersejarah ini dengan lebih dekat lagi,” katanya kepada pemberita baru-baru ini.

Walaupun mempunyai 100 unit khemah, syarikatnya mengehadkan hanya 50 peratus penggunaan khemah pada satu-satu masa mengikut prosedur operasi standard (SOP) yang ditetapkan kerajaan.

Beliau berkata, pemilihan pelancong ke Pulau Bidong juga sangat ketat kerana hanya individu yang lengkap dua dos vaksinasi serta melepasi tempoh matang dibenarkan masuk dan perlu mengamalkan SOP seperti menggunakan cecair pencuci tangan membasmi kuman dan memakai pelitup muka apabila berada bersama kumpulan pelancong yang lain.

Sepanjang tempoh itu, seramai 252,390 orang pernah berlindung di pulau tersebut sebelum berpindah ke negara ketiga seperti Amerika Syarikat, Kanada, Jerman dan Australia.

Beberapa pengunjung yang ditemui pula mengakui teruja dapat datang ke Pulau Bidong selepas sektor pelancongan kembali beroperasi dan berharap kerajaan negeri akan mengekalkan konsep pelancongan sedia ada agar khazanahnya sentiasa terpelihara.

Pekerja swasta, Nurul Ain Norazuan, 31, berkata Pulau Bidong sangat istimewa berbanding pulau peranginan yang lain kerana ia tidak ada penempatan penduduk dan masih bebas daripada sebarang bentuk pencemaran.

“Tidak perlu bersusah payah mencari lokasi snorkeling kerana keindahan terumbu karang di sekitar kawasan tapak perkhemahan sudah begitu menakjubkan,” katanya yang datang ke pulau itu bersama rakan sekerja.

Bagi Mohd Rushdi Samsudin, 39, beliau berpendapat pelancong perlu menjaga kebersihan dan mematuhi peraturan yang ditetapkan sepanjang berada di Pulau Bidong agar keindahannya dapat ditatap generasi akan datang.

“Antaranya tidak memancing atau menangkap ikan di kawasan pulau, tidak melakukan pembakaran terbuka, tidak merosakkan flora, fauna serta terumbu karang dan pastikan bawa pulang sampah ke tanah besar….ini adalah pendidikan berterusan yang perlu diamalkan oleh kita semua mulai sekarang,” katanya.

Sementara itu, Pengerusi Jawatankuasa Pelancongan Kebudayaan dan Teknologi Digital negeri Ariffin Deraman berkata satu gotong-royong perdana akan diadakan pada minggu depan di Pulau Bidong sebagai simbolik bermulanya aktiviti pelancongan di pulau tersebut.

Beliau berkata kerajaan negeri juga akan menilai tahap kerosakan kemudahan awam atau infrastruktur yang perlu dibaik pulih dan dinaik taraf untuk keselesaan pelancong.

“Selain itu, aspek kebersihan juga akan diberi keutamaan kerana kami tidak mahu pulau ini dicemari sampah sarap. Walaupun Pulau Bidong mula dibuka untuk kunjungan orang ramai, kami akan hadkan jumlah kemasukan pelancong kerana mahu kekalkan ia sebagai pulau eksklusif agar keindahan semula jadi dan nilai sejarahnya terpelihara,” katanya.


Pelan hala tuju robotik negara akan dibangunkan – PM

KUALA LUMPUR, 17 Feb – Pelan Hala Tuju Robotik Negara (NRR) akan dibangunkan dalam usaha mengarusperdanakan penggunaan teknologi robotik seterusnya meningkatkan produktiviti negara, kata Perdana Menteri Datuk Seri Ismail Sabri Yaakob.

Di bawah pelan berkenaan, kerajaan menyasarkan kepadatan robot meningkat dari 55 unit bagi setiap 10,000 pekerja pada tahun 2019 kepada 195 unit bagi setiap 10,000 pekerja pada tahun 2030, katanya dalam kenyataan di sini hari ini.

Ismail Sabri berkata pelan itu merupakan antara keputusan dicapai pada mesyuarat Majlis Ekonomi Digital dan Revolusi Perindustrian Keempat Negara (MED4IRN) yang kali pertama diadakan tahun ini.

Selain pelan berkenaan, beliau berkata mesyuarat dihadiri Menteri-Menteri serta Ketua Jabatan dan Agensi yang terlibat secara dalam talian itu, turut menyokong konsep Projek Pemangkin (Catalytic Projects) bagi memacu Aspirasi MyDIGITAL.

Ke arah itu, perdana menteri berkata mesyuarat bersetuju menubuhkan Pasukan Petugas Projek Pemangkin MyDIGITAL untuk memilih projek sesuai dan memantau pelaksanaannya yang merupakan kerjasama antara sektor awam dan swasta (public-private partnership).

Ismail Sabri berkata mesyuarat turut dimaklumkan kemajuan Pelan Jalinan Digital Negara (JENDELA), yang menyaksikan tempoh dari September 2020 hingga Disember 2021, sebanyak 1.89 juta premis baharu diliputi capaian gentian optik dan 1,189 menara 4G baharu telah dibina.

Beliau berkata dalam tempoh sama, 95 peratus kawasan berpenduduk telah mendapat liputan 4G.
Selain itu, perdana menteri berkata mesyuarat dimaklumkan bahawa Digital Nasional Berhad (DNB) juga telah memulakan akses kepada rangkaian borong 5G dengan 500 tapak 5G telah diaktifkan setakat 31 Dis 2021 di Putrajaya, Cyberjaya dan Kuala Lumpur.

Melalui program Pemerkasaan Pendigitalan Usahawan Kecil (PUPUK) pula, beliau berkata 883 Pusat Ekonomi Digital Keluarga Malaysia (PEDi) sedang beroperasi manakala 28 lagi akan beroperasi menjelang 31 Mac ini di seluruh negara.

Sementara itu Ismail Sabri berkata sempena ulang tahun pertama pelancaran Rangka Tindakan Ekonomi Digital Malaysia (RTEDM) serta pengenalan MyDIGITAL, beberapa program telah dan akan dilaksanakan sepanjang Februari dan Mac.

Ini katanya termasuk Technopreneur Industry Dialogue, beberapa siri dialog anjuran World Bank dan MyDIGITAL Corporation, Program Transformasi Digital Pasar Siti Khadijah di Kota Bharu, Kelantan; Sesi Perbincangan Meja Bulat mengenai Islamic Digital Technology dan Program Celik Digital Penjawat Awam.


Vida mengaku tidak bersalah hantar video bersifat sumbang

SEPANG, 8 Nov – Ahli perniagaan terkenal Datuk Seri Dr Hasmiza Othman atau lebih dikenali sebagai Datuk Seri Vida mengaku tidak bersalah di Mahkamah Sesyen di sini hari ini atas pertuduhan membuat hantaran komunikasi bersifat sumbang menerusi satu klip video April lepas.

Hasmiza, 51, didakwa membuat dan memulakan penghantaran komunikasi itu menggunakan aplikasi YouTube ‘DSV Entertaintment’ dengan niat menyakiti hati orang lain pada 29 April.

Pertuduhan dibuat mengikut Seksyen 233 (1) (a) Akta Komunikasi dan Multimedia 1998 (Akta 588) dan boleh dihukum di bawah Seksyen 233 (3) akta sama dan jika sabit kesalahan boleh didenda maksimum RM50,000 atau penjara setahun atau kedua-duanya sekali.

Pendakwaan dikendalikan Timbalan Pendakwa Raya Suruhanjaya Komunikasi dan Multimedia (MCMC) Fazril Sani Mohamed Fadzil manakala Hasmiza diwakili peguam Datuk Adnan Seman.

Fazril Sani memohon mahkamah mengenakan jaminan RM10,000 bagaimanapun Adnan memohon agar mahkamah memberikan jaminan sebanyak RM2,000 kerana itu merupakan kesalahan pertama Hasmiza.

Hakim Ahmad Fuad Othman kemudiannya membenarkan Hasmiza diikat jamin RM5,000 dengan seorang penjamin dan menetapkan 7 Dis ini sebagai tarikh sebutan semula.

Media sebelum ini melaporkan, Vida dikatakan memuat naik video ‘Muah Muah Raya’ melalui YouTube ‘DSV Entertaintment’ yang dipercayai memaparkan kumpulan penari ‘drag queen’ sekali gus menyebabkan beliau terpalit dengan isu cuba mempromosi elemen LGBT.

Ketika ditemui pemberita selepas proses membayar jaminan selesai, Hasmiza berkata beliau dan peguam akan meneliti aspek kesalahan yang dibuat dalam video yang dimuat naik itu.

“Saya tidak boleh mengaku salah begitu sahaja kerana ia beri impak kepada perniagaan dan saya hadir ke mahkamah atas dasar komitmen dan tanggungjawab,” katanya.


Penyertaaan lebih ramai penjawat awam pacu wakaf jadi sektor ketiga ekonomi negara- KSN

PUTRAJAYA 3 Ogos – Penyertaan dan sokongan daripada 1.6 juta penjawat awam diperlukan bagi membolehkan wakaf menjadi sektor ketiga ekonomi negara yang dapat memanfaatkan setiap lapisan masyarakat, kata Ketua Setiausaha Negara Tan Sri Mohd Zuki Ali.

Ketika menyampaikan ucaptama pelancaran Waqf Breakfast Talk bertemakan ‘Penjawat Awam Pemangkin Kemakmuran Wakaf’ secara maya hari ini, beliau berkata penjawat awam boleh melaksanakan wakaf secara potongan gaji sama ada melalui Yayasan Waqaf Malaysia (YWM) atau Majlis Agama Islam Negeri masing-masing.

Dengan berharap lebih ramai penjawat awam akan terlibat dalam ibadah wakaf secara tunai, beliau berkata wakaf bukan hanya difokuskan kepada pembangunan sosial tetapi perlu dilihat dalam konteks lebih besar iaitu sebagai satu daripada elemen penting dalam membantu pembangunan ekonomi negara.

Mohd Zuki berkata beliau telah meluluskan Pekeliling Am Bil. 1 Tahun 2020 Tatacara Pelaksanaan Sumbangan Wakaf Tunai Melalui Potongan Gaji Secara Sukarela Bagi Pegawai Awam yang berkhidmat di Wilayah Persekutuan dan negeri pada 20 Disember tahun lalu.

Beliau berkata Subseksyen 44 (11D) Akta Cukai Pendapatan 1967 juga menggariskan galakan wakaf dalam kalangan penjawat awam menerusi potongan cukai selain berwakaf secara tunai melalui pemotongan gaji.

Beliau berkata wakaf adalah berbeza dengan zakat kerana dana wakaf bukan sahaja diagihkan kepada masyarakat beragama Islam, malah ia boleh diagihkan kepada semua lapisan masyarakat tanpa mengira agama, kaum dan keturunan.

Sebagai contoh, katanya pelaksanaan enam projek di bawah Tabung Wakaf Tunai Khas Perkhidmatan Air Malaysia atau Wakaf Air yang dijalankan Kementerian Alam Sekitar dan Air di enam negeri telah memanfaatkan 2,880 penduduk sekitar.

Menurut Mohd Zuki, kerajaan juga memainkan peranan penting dalam pembangunan wakaf melalui penyediaan peruntukan pembangunan hartanah wakaf di bawah Rancangan Malaysia Kesembilan (RMK-9) hingga RMK-11 dengan jumlah keseluruhan RM299.33 juta, yang berjaya membangunkan 18 projek berimpak tinggi di atas tanah wakaf di beberapa negeri.


VSN2030 perancangan baharu pembangunan sukan negara

PUTRAJAYA, 8 Okt – Visi Sukan Negara 2030 (VSN2030) akan menjadi hala tuju dan perancangan baharu pembangunan sukan negara yang dipetakan secara komprehensif, bersepadu dan kolektif bagi tempoh 10 tahun, kata Perdana Menteri Datuk Seri Ismail Sabri Yaakob.

Beliau berkata VSN2030 akan memberikan nafas baharu buat arena sukan negara dengan konsep ‘Daripada Komuniti Kepada Komuniti’ melibatkan seluruh Keluarga Malaysia bagi merencana strategi sukan negara untuk 10 tahun ke hadapan.

“Ia juga meneruskan legasi sukan sebagai alat perpaduan yang ampuh dalam masyarakat serta melahirkan jaguh- jaguh berkelas dunia dan akan menjadi dokumen rasmi kerajaan dalam pembangunan sukan tanah air,” katanya ketika melancarkan VSN2030 sempena Hari Sukan Negara Tahun 2022 (HSN2022) di sini hari ini.

Ismail Sabri berkata VSN2030 merupakan sebuah dokumen dasar yang berkonsepkan pendemokrasian sukan dengan keterbukaan untuk menerima pandangan dan suara semua pihak.

“Dokumen ini akan sentiasa diteliti dari semasa ke semasa bagi memastikan ia kekal relevan dalam memacu industri sukan Malaysia untuk terus gemilang sehingga tahun 2030,” katanya.

Ismail Sabri dalam pada itu turut meminta Kementerian Belia dan Sukan (KBS) berusaha meningkatkan lagi pembudayaan dan pencapaian sukan melalui beberapa usaha proaktif.

Antaranya adalah dengan menawarkan biasiswa dan peluang melanjutkan pelajaran kepada atlet-atlet yang cemerlang dan berjaya memenangi pingat bermula dari peringkat temasya Sukan Malaysia (SUKMA) dan kejohanan peringkat antarabangsa yang diiktiraf oleh kerajaan.

Bekas atlet yang berkemahiran pula dipertimbangkan sebagai Jurulatih Pendidikan Jasmani dan dilibatkan dalam inisiatif pencarian bakat sukan di peringkat akar umbi melalui program My Talent Identification (MyTID), katanya.

“Menaik taraf fasiliti-fasiliti sukan bagi meningkatkan akses kepada kemudahan sukan dan secara tidak langsung meningkatkan penglibatan Keluarga Malaysia untuk bergiat aktif dalam aktiviti bersukan,” katanya.

Ismail Sabri berkata semakan dan pewartaan semula Jadual Pertama di bawah Akta Pembangunan Sukan 1997, iaitu jenis-jenis sukan yang tersenarai akan ditingkatkan dan sukan elektronik juga akan turut disenaraikan.

Ismail Sabri berkata kerajaan sentiasa komited membangunkan industri sukan menerusi pelbagai pakej bantuan prihatin agar pemain industri dalam bidang sukan dapat terus menyumbang kepada pertumbuhan ekonomi negara.

Mengenai HSN2022, beliau berkata program itu menyasarkan penglibatan seramai 4.5 juta Keluarga Malaysia dalam aktiviti sukan yang dianjurkan, dengan pelaksanaannya adalah secara menyeluruh sehingga ke peringkat akar umbi.

HSN2022 juga dilaksanakan dengan kerjasama strategik pemegang taruh dan rentas kementerian serta agensi bagi menganjurkan aktiviti sukan, rekreasi dan kecergasan, serta melibatkan golongan profesional, pempengaruh sosial, pemain industri sukan, atlet dan ikon sukan untuk menarik penglibatan rakyat dalam aktivti yang dianjurkan.

Menurutnya, HSN pada tahun lepas melibatkan lebih 2.6 juta peserta, dan ia merupakan satu pencapaian yang memberangsangkan meskipun negara masih berdepan dengan cabaran pandemik COVID-19.

Ismail Sabri berkata HSN telah meletakkan aktiviti sukan dan riadah sebagai satu medium bagi menerapkan gaya hidup aktif dan cergas sepanjang hayat dalam kalangan Keluarga Malaysia seperti yang dihasratkan dalam Dasar Sukan Negara.

“Marilah kita bersama-sama menyokong usaha kerajaan untuk menjadikan Malaysia sebagai sebuah negara bersukan dengan sasaran sekurang-kurangnya dua per tiga rakyat Malaysia bersenam dan aktif bersukan sekurangnya lima sesi seminggu dan 30 minit setiap sesi,” katanya.

Sementara itu, Ismail Sabri berkata Ekspo Industri Sukan Kuala Lumpur 2022 sedang berlangsung di Stadium Nasional Bukit Jalil yang merupakan sebuah ekspo sukan merangkumi pelbagai acara sukan dalam satu masa dan tempat.

Beliau berkata ekspo berkenaan menjadi satu daripada platform utama untuk menonjolkan potensi, impak besar dan sumbangan industri sukan terhadap pembangunan ekonomi dan pendapatan negara.

“Segala komitmen kerajaan ini menandakan keprihatinan yang tinggi dalam membantu pemain industri sukan menjana ekonomi negara melalui pengoperasian, sokongan dana, penganjuran program di peringkat domestik dan antarabangsa,” katanya. – BERNAMA


Transformasi digital: Kerajaan laksana usaha bolehkan rakyat beza berita palsu

KUALA LUMPUR, 8 Jun – Kerajaan telah melaksanakan pelbagai usaha yang membolehkan rakyat Malaysia membezakan maklumat palsu dan berita palsu serta mengesahkan sebarang maklumat yang mereka temui, kata Menteri Komunikasi dan Multimedia (K-KOMM) Tan Sri Annuar Musa.

“SEBENARNYA.MY ditubuhkan oleh kerajaan Malaysia pada 2017 sebagai laman web semakan fakta yang dikendalikan Suruhanjaya Komunikasi dan Multimedia Malaysia (MCMC) sebagai sumber kerajaan yang boleh dipercayai untuk orang ramai mengesahkan maklumat yang mereka terima melalui skrin mereka,” katanya dalam ucapan rasmi di Forum Maya Hari Kebebasan Akhbar Sedunia: Kewartawanan Dalam Tawanan Dunia Digital, di sini hari ini.

“Bagaimanapun, ia bukan fenomena baharu, cuma sekarang ia datang dalam bentuk yang tidak kelihatan kepada kita semua, lebih halus dan apatah lagi lebih berbahaya,” katanya.

Sebagai contoh, Annuar berkata pandemik COVID-19 telah mewujudkan persekitaran yang semua pihak berkepentingan tidak mempunyai pilihan selain beralih ke dunia digital dalam usaha untuk membendung virus itu.

Beliau berkata terdapat banyak maklumat salah dalam bentuk berita palsu dan maklumat yang diputarbelitkan semasa kemuncak pandemik yang sukar dibendung kerana dunia digital adalah dunia tanpa sempadan.

Annuar menambah kesan domino pandemik COVID-19 telah mengelirukan kerajaan dan pihak berkepentingan dalam menguruskan panik awam yang timbul daripada kepenggunaan dalam berita, terutamanya melalui media digital.

Ia telah memaksa semua jenis media untuk berubah dengan cara yang tidak pernah kita sangka akan berlaku 20 tahun lepas, kata Annuar.

“Kita harus menerima hakikat bahawa pendigitalan industri media didorong oleh perubahan tingkah laku dan harapan pengguna terutama dalam kalangan golongan muda yang menuntut segala-galanya berada di hujung jari mereka, di sini dan sekarang.

“Pengamal media akan bersetuju dengan saya bahawa pendigitalan telah mencabar kod etika kewartawanan secara berterusan. Adakah kita akan menyiarkannya sebelum mendapat semua sisi cerita? Adakah kita mengulangi apa yang dikatakan oleh orang lain tanpa pengesahan? Sekiranya kita tidak menerbitkannya sekarang, adakah kita akan kehilangan pembaca dan penonton kita? Adakah beretika untuk menulis asas cerita pada teks WhatsApp?

“Adakah gambar itu dihantar photoshop? Adakah kita masih akan menyiarkannya? Adakah ia betul dari segi moral? Ini adalah soalan-soalan yang sering ditanya oleh pengamal media yang beretika,” katanya.


Polis tahan 11 lelaki, rampas dadah bernilai RM34.1 juta

BUKIT MERTAJAM 10 Sept – Polis menumpaskan sindiket penyeludupan dan pengedaran dadah selepas menahan 11 lelaki bersama dengan pelbagai jenis dadah bernilai RM34.1 juta dalam serbuan di Pulau Pinang, Kedah dan Perak pada 3 Sept lalu.

Pengarah Jabatan Siasatan Jenayah Narkotik (JSJN) Bukit Aman Datuk Razarudin Husain berkata, kesemua lelaki berumur lingkungan 22 hingga 58 tahun itu ditahan dalam enam serbuan di ketiga-tiga negeri bermula 12.40 tengah malam hingga 6.20 pagi.

“Bertindak hasil maklumat dan risikan, polis berjaya mengesan dua lelaki sedang memindahkan sejumlah kotak di tepi jalan di kawasan Perindustrian Bukit Minyak ke dalam sebuah kepala lori treler dan pemeriksaan awal polis menemukan pelbagai seluar jean di bahagian atas dalam kotak tersebut.

“Pemeriksaan lanjut, polis menemukan kira-kira 1,000 bungkusan dadah jenis ‘heroin base’ dan heroin nombor tiga seberat 367.71 kilogram (kg) yang bernilai RM34.1 juta, sindiket itu cuba mengaburi pihak berkuasa dengan meletakkan seluar jean di bahagian atas manakala dadah di bahagian bawah dalam kotak tersebut,” katanya pada sidang akhbar di sini semalam.

Beliau berkata semasa serbuan, sebahagian dadah terbabit berada di dalam kepala lori treler manakala selebihnya berhampiran kenderaan itu dan siasatan awal mendapati kesemua dadah dipercayai dibawa masuk dari negara jiran sebelum dibawa ke Pulau Pinang.

Razarudin berkata, susulan penahanan kedua-dua lelaki, polis menyerbu lima lagi lokasi di Pulau Pinang, Kedah dan Perak sebelum menahan sembilan individu termasuk ketua sindiket yang berusia 42 tahun di Ipoh, Perak yang merupakan pemilik sebuah syarikat katering.

Katanya siasatan juga mendapati sindiket itu memiliki rangkaian di luar negara dan telah beroperasi sejak 18 bulan lepas dengan pasaran di Pulau Pinang, Kedah serta Perlis selain mampu mengaut keuntungan jutaan ringgit setiap bulan.

Beliau berkata, setiap kotak yang dirampas mengandungi 82 hingga 84 bungkus dadah ‘heroin base’ dan setiap bungkusan ‘heroin base’ itu jika diproses mampu menghasilkan sehingga tujuh kg heroin nombor tiga.

“Dalam siri serbuan itu, polis menyita tujuh kereta mewah antaranya Toyota Velfire, Range Rover Velar, kepala lori treler Chevrolet Colorado, Honda Civic, Mercedes Benz yang kesemuanya bernilai hampir RM1 juta, barangan kemas serta wang tunai RM34,600.

“Polis turut menyita 20 akaun bank milik rangkaian sindiket tersebut yang kesemuanya bernilai kira-kira RM10 juta termasuk RM6 juta milik ketua sindiket berkenaan,” katanya.

Razarudin berkata, seorang daripada suspek positif dadah manakala lapan lagi mempunyai pelbagai rekod lampau dan kesemuanya kini direman selama tujuh hari untuk siasatan lanjut.

Beliau berkata antara yang ditahan ialah pemandu lori, bekerja sendiri serta pekerja katering dan kes disiasat mengikut Seksyen 39B Kanun Keseksaan.

“Sejak awal Januari ini hingga Julai lepas, polis telah berjaya merampas pelbagai jenis dadah bernilai RM1.3 bilion iaitu meningkat 209 peratus berbanding tempoh sama tahun lepas dan kejayaan rampasan ‘heroin base’ itu juga merupakan yang terbesar pada tahun ini,” katanya.

Razarudin juga berkata walaupun Perintah Kawalan Pergerakan dilaksanakan, sindiket itu mempunyai pelbagai taktik tersendiri untuk mengedar dadah namun dengan operasi dan risikan berterusan, polis berjaya membongkar kegiatan mereka serta merampas semua bahan terlarang tersebut.


Hang Jebat kembali terang, penyokong kembali ‘senyum’

Lebih 10,000 penyokong sudah mula membanjiri ruang stadium keramat skuad Sang Kancil dalam aksi separuh akhir kedua Piala Malaysia antara Melaka United FC menentang Kuala Lumpur City FC.


Kastam mahu tujuh dron lagi untuk tinjauan sempadan

PELABUHAN KLANG 2 Mei. – Jabatan Kastam Diraja Malaysia (JKDM) bercadang menambah tujuh lagi dron untuk digunakan membuat tinjauan di kawasan sempadan negara bagi mengenal pasti jeti haram penyeludup.

Tanpa mendedahkan butiran lanjut, Penolong Kanan Pengarah Kastam II Cawangan Penguatkuasaan Rantau Panjang JKDM Kelantan Md Erwan Sahran Isa berkata perkara itu sedang dalam perbincangan oleh pengurusan tertinggi JKDM.

Beliau berkata penambahan dron ini akan ditempatkan khususnya di sempadan seperti di Perlis, Kedah, Johor dan persempadanan darat di Sabah serta Sarawak.

“Pegawai kastam menggunakannya sebagai ‘first target’ (bagi mengenal pasti sebarang kegiatan yang mencurigakan) sebelum pegawai atau anggota kastam mengambil tindakan apabila tiba di lokasi,” katanya kepada Bernama baru-baru ini di Pulau Ketam semasa Demonstrasi Penggunaan Dron Kastam.

Beliau berkata fungsi dron ini lebih kepada membuat tinjauan dan untuk mengenal pasti terlebih awal kes-kes yang sedang berlaku terutamanya di sempadan negara seperti di Kelantan.

“Kami gunakan dron untuk tinjauan lebih di Sungai Golok dan di persempadanan yang sedia ada bermula di Bukit Bunga hingga di Pengkalan Kubor, Kelantan.

“Selain itu, dron juga digunakan lebih kepada pembuktian (dengan cara gambar atau) video dirakam secara automatik dan kita akan menggunakan video dan imej itu sebagai satu daripada bukti di mahkamah (untuk pertuduhan bagi setiap jenayah yang dilakukan),” katanya.

Selain itu, beliau berkata dron yang dicadangkan itu mungkin memiliki ciri-ciri teknologi yang lebih baik dan canggih seperti dilengkapi dengan ‘night vision’ dan juga daya upaya zum yang lebih jauh.

Mengulas mengenai dron milik JKDM sama ada mengenal pasti sebarang kegiatan jenayah, Md Erwan berkata sebarang maklumat berkaitan atau mereka yang disyaki terlibat akan dibawa ke agensi penguatkuasaan lain untuk dikenakan tindakan selanjutnya.

“JKDM akan salurkan maklumat. Misalnya di Kelantan, kami akan berkongsikan maklumat dengan Polis Diraja Malaysia jika pihak JKDM mengesan sebarang kegiatan jenayah rentas sempadan atau pangkalan-pangkalan haram yang ada di Sungai Golok.

“…dan pangkalan ini pula, hari ini ia (pangkalan itu) ada dan kemudian ia tukar (berubah lokasi). Selalunya kerjasama diadakan bersama Pasukan Gerakan Am. Memang ada kerjasama,” katanya.

Jelasnya ketika ini, bukan hanya melalui dron sahaja, bahkan jika terdapat sebarang kegiatan yang mencurigakan yang didapati dengan mata kasar melalui rondaan oleh pegawai dan anggota kastam, pihaknya akan berkongsikan maklumat tersebut dengan agensi keselamatan yang berkaitan.


Dua rakyat Malaysia maut selepas bot dinaiki terbalik di Krabi

BANGKOK, 27 Januari – Seorang ibu hamil dan anak perempuannya berusia enam tahun dari Malaysia yang melancong ke Thailand, maut selepas bot yang dinaiki terbalik berhampiran pantai wilayah Krabi, selatan negara itu pada Rabu.

Dalam kejadian pukul 1 tengah hari (waktu tempatan) itu, tiga sekeluarga – wanita berusia 36 tahun bersama suaminya berusia 38 tahun dan anak perempuan mereka dalam perjalanan menuju Pulau Poda.

“Wanita itu dan anak perempuannya tidak sedarkan diri ketika nelayan menemukan mereka. Mereka kemudian disahkan meninggal dunia,” katanya pada sidang media hari ini.

Beliau berkata suaminya dan pengendali bot warga Thailand berusia 45 tahun terselamat dan dilaporkan dalam keadaan baik, kini berada di bawah pengawasan rapi pihak hospital.

Ketika dihubungi Bernama, Konsul Jeneral Malaysia di Songkhla Muhammad Ridzuan Abu Yazid berkata pejabat konsulat sedang berusaha memberikan bantuan yang sewajarnya untuk menghantar pulang jasad mangsa ke Malaysia.


Polis tahan tiga lelaki aktif pecah masuk kedai sekitar Lembah Klang, Melaka

Ketua Polis Daerah Ampang Jaya ACP Mohamad Farouk Eshak berkata tiga individu berusia lingkungan 30-an ditahan selepas pihaknya menerima laporan berhubung kejadian pecah masuk sebuah pusat servis kereta di Jalan AWF Waterfront, dekat sini pada 5 Ogos lepas membabitkan kerugian RM30,000.

Beliau berkata susulan penahanan tiga individu, polis menyelesaikan empat kes pecah kedai di daerah Ampang Jaya, Subang, Sungai Buloh, di sini dan Alor Gajah, Melaka.

“Polis turut merampas beberapa barangan yang dilaporkan hilang dan semua individu dibawa ke Ibu Pejabat Polis Ampang Jaya untuk tindakan lanjut,” katanya dalam kenyataan hari ini.

Menurutnya, kes ini disiasat mengikut Seksyen 457 Kanun keseksaan kerana melakukan kesalahan pecah rumah atau premis dengan melakukan pencerobohan dalam bangunan bagi tujuan melakukan curi.


Intervensi kerajaan jamin kestabilan harga ayam standard – Nanta

Beliau berkata sekiranya kerajaan tidak melaksanakan langkah itu, harga runcit ayam di pasaran pada masa ini akan melebihi RM10 sekilogram susulan peningkatan kos penternakan ayam sebanyak 70 peratus.

“Dalam Mesyuarat Khas Majlis Tindakan Sara Hidup Negara (NACCOL) mengenai Industri Pengeluaran Makanan pada 31 Jan lepas, mesyuarat telah diberikan taklimat berkenaan industri pengeluaran ayam dan telur yang menerima impak kenaikan mendadak kos input makanan jagung dan soya.

“Berikutan peningkatan kos pengeluaran, maka pihak industri telah mengemukakan kepada kerajaan supaya harga kawalan dinaikkan,” katanya dalam satu kenyataan di sini hari ini.

Isnin lepas Perdana Menteri Datuk Seri Ismail Sabri Yaakob mengumumkan harga runcit maksimum bagi ayam standard dikurangkan sebanyak 20 sen kepada RM8.90 daripada harga siling RM9.10 yang ditetapkan, selepas mempengerusikan Mesyuarat NACCOL.

Beliau berkata harga runcit itu merupakan penurunan kali ketiga selepas ditetapkan pada RM9.50 sekilogram ketika Deepavali lepas, RM9.30 ketika Skim Harga Maksimum Keluarga Malaysia (SHMKM) (7 hingga 31 Dis lepas) dan RM9.10 ketika (SHMKM) (1 hingga 4 Feb).

Nanta berkata pihaknya sentiasa menyokong langkah proaktif kerajaan bagi memastikan Dasar Sekuriti Makanan Negara sentiasa terjamin dari segi bekalan serta mengelak berlaku kenaikan harga yang membebankan rakyat.

Katanya hasil Mesyuarat Taskforce Pelaksanaan mengenai pelan tindakan jangka panjang berkaitan bekalan makanan yang akan dipengerusikan Kementerian Pertanian dan Industri Makanan (MAFI) tidak lama lagi akan dilaporkan ke Mesyuarat NACCOL akan datang. – BERNAMA


19 individu dilantik anggotai Jawatankuasa Khas Bebas Darurat 2021

KUALA LUMPUR 9 Feb. – Seramai 19 individu dilantik menganggotai Jawatankuasa Khas Bebas Darurat 2021 yang dipengerusikan bekas ketua hakim negara Tun Arifin Zakaria, berkuat kuasa serta merta.

Pejabat Perdana Menteri dalam satu kenyataan hari ini memaklumkan pelantikan itu telah diperkenankan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Mereka yang dilantik adalah bekas ketua setiausaha negara Tan Sri Samsudin Osman; bekas ketua polis negara Tan Sri Norian Mai; bekas panglima angkatan tentera Tan Sri Zulkifli Zainal Abidin; bekas ketua pengarah kesihatan Prof Tan Sri Dr Mohamad Taha Arif; bekas pakar bedah jantung Tan Sri Dr Yahya Awang.

Turut menganggotai jawatankuasa itu Presiden Gabungan Dewan Perniagaan dan Perindustrian Cina Malaysia Tan Sri Ter Leong Yap; Pro-Canselor Universiti Cyberjaya Tan Sri Dr R Palan, bekas timbalan pendakwaraya Pejabat Peguam Negara Datuk Sallehuddin Saidin, Mufti Perlis Prof Madya Datuk Dr Mohd Asri Zainul Abidin, dan pakar kesihatan awam Prof Datuk Dr Andrew Kiyu Dawi Usop.

Selain itu juga dilantik bekas setiausaha kerajaan negeri Sabah Tan Sri Sukarti Wakiman; Ahli Parlimen Tanjung Karang Tan Sri Noh Omar; Ahli Parlimen Batang Lupar Datuk Seri Rohani Abdul Karim dan Ahli Parlimen Beaufort Datuk Azizah Mohd Dun.

Ahli Parlimen Pasir Puteh Dr Nik Muhammad Zawawi Salleh; Ahli Parlimen Kulim-Bandar Baharu Datuk Seri Saifuddin Nasution Ismail dan Ahli Parlimen Seremban Anthony Loke Siew Fook serta Ahli Parlimen Kuala Selangor Datuk Seri Dr Dzulkefly Ahmad turut tersenarai dalam jawatankuasa berkenaan.

Pejabat Perdana Menteri berkata jawatankuasa yang ditubuhkan di bawah Seksyen 2 Ordinan Darurat (Kuasa-Kuasa Perlu) 2021 itu berperanan untuk menasihati Yang di-Pertuan Agong tentang kewujudan berterusan darurat besar di Malaysia dan penamatannya.


DUN Tanjung Bidara : Kampung Pulau semakin indah

TANJUNG BIDARA 5 April – Selain memudahkan pelawat daripada luar Melaka mencari arah, mercu tanda baharu Kampung Pulau yang siap dibina secara tidak langsung mengindahkan dan menceriakan persekitaran perkampungan berkenaan.

Ahli Dewan Undangan Negeri (ADUN) Tanjung Bidara Datuk Seri Ab Rauf Yusoh berkata, rekaan mercu tanda yang unik itu secara tidak langsung dapat dapat memperkenalkan kampung berkenaan yang dihuni 365 keluarga, kepada penduduk negeri ini dan pelawat daripada luar.

“Sudah lama kampung ini tiada mercu tanda yang baharu, sebelum ini hanya papan tanda yang sudah usang, jadi saya ambil pendekatan untuk sumbang mercu tanda ini.

“Selain dapat mencantikkan lagi suasana kampung, sudah tentu ia dapat memudahkan penduduk atau orang luar yang ingin datang ke kampung ini mencari arah,” katanya selepas merasmikan mercu tanda berkenaan 1 April lalu.


Kan dah kena! Polis cekup dua lelaki disyaki palsu borang rentas negeri

KUANTAN 30 Mei – Polis menahan dua lelaki dalam sekatan jalan raya (SJR) berhampiran Plaza Tol Bentong semalam selepas mereka dipercayai memalsukan borang rentas negeri untuk ke Kelantan.

Ketua Polis Daerah Bentong Superintendan Zaiham Mohd Kahar berkata, kedua-dua lelaki berumur 25 dan 34 tahun itu ditahan pada 6.30 petang selepas anggota polis meragui nombor siri pada borang yang dikemukakan mereka.

“Anggota bertugas juga meragui kesahihan cap dan tandatangan ketua balai yang didakwa meluluskan borang itu menyebabkan pegawai polis di lokasi menghubungi balai polis terlibat.

“Semakan mengesahkan nombor siri itu tidak wujud selain polis di balai berkenaan tidak pernah menerima permohonan daripada kedua-dua lelaki tersebut,” menurutnya dalam kenyataan hari ini.

“Pemeriksaan lebih ketat akan terus dilakukan di sempadan daerah ini sama ada dari Selangor atau Negeri Sembilan bagi memastikan penularan wabak COVID-19 di Pahang dapat dikawal,” katanya sambil menambah setakat semalam, tujuh individu telah ditahan di SJR Bentong bagi membantu siasatan memalsukan borang rentas negeri.


Umat Islam jangan tularkan iklan raya promosi judi- Jakim

PUTRAJAYA 16 April. – Jabatan Kemajuan Islam Malaysia (Jakim) meminta umat Islam di negara ini agar tidak menularkan video yang dipercayai mengandungi iklan judi bersempena Aidilfitri yang dilihat boleh membawa kesan buruk.

Menurut kenyataan Jakim hari ini, jabatan itu memandang serius isu berkenaan dan menentang keras perbuatan tersebut yang telah menimbulkan kegusaran dan rasa tidak senang dalam kalangan masyarakat, khususnya umat Islam.

“Justeru, Jakim menyokong usaha pihak berwajib dalam mengambil tindakan yang sewajarnya terhadap pihak yang bertanggungjawab dalam perkara ini mengikut lunas undang-undang yang sedang berkuat kuasa,” demikian menurut kenyataan itu.

Jakim turut menasihati umat Islam agar tidak terlibat dalam sebarang aktiviti perjudian, termasuk membantu mempromosikan kegiatan itu yang jelas bertentangan dengan hukum syarak.

Video iklan berdurasi dua minit itu tular menerusi media sosial yang antara lain mengajak orang ramai meraih wang berganda dengan menggunakan perkhidmatan sebuah syarikat perjudian bagi mendapatkan dana untuk menyambut hari raya.

Terdahulu hari ini, Suruhanjaya Komunikasi dan Multimedia Malaysia dilaporkan meminta penyedia platform media sosial seperti Facebook, Twitter dan YouTube agar menurunkan iklan yang mengajak umat Islam di negara ini berjudi bagi mendapatkan dana untuk balik kampung bersempena Aidilfitri.


Nasib empat bekas ADUN ditentukan Majlis Presiden PH

AYER KEROH 18 Okt – Keputusan mengenai nasib empat bekas Ahli Dewan Undangan (ADUN) menyertai Pakatan Harapan (PH) akan ditentukan dalam Majlis Mesyuarat Presiden PH.

“Dalam konteks PH kita bina khemah besar dan semua pihak kita libatkan termasuk kerjasama dengan rakan-rakan parti pembangkang yang lain untuk pastikan khemah besar kita ini boleh menghadapi PRN,” katanya.

Beliau berkata demikian selepas Majlis Taklimat Parti Keadilan Rakyat (PKR) di sini hari ini yang turut dihadiri bekas ADUN Sungai Udang, Datuk Seri Idris Haron.

Terdahulu, Idris bersama bekas ADUN Pengkalan Batu, Datuk Norhizam Hassan Baktee dan Bekas ADUN Telok Mas, Datuk Noor Effandi Ahmad serta bekas ADUN Pantai Kundor, Datuk Nor Azman Hassan hadir sebagai tetamu dalam majlis berkenaan.


Pengundi positif Covid-19 wajib pakai pelitup muka, dilarang naik kenderaan awam

Ketua Pengarah Kesihatan Tan Sri Dr Noor Hisham Abdullah berkata pengundi positif COVID-19 juga tidak dibenarkan menaiki kenderaan awam termasuk e-hailing.

“(Pengundi positif COVID-19 tidak dibenarkan) singgah di mana-mana sebelum dan selepas mengundi, dan perlu pulang segera selepas selesai mengundi,” katanya dalam kenyataan hari ini.

Bagi memastikan proses pengundian berjalan lancar dan selamat terutamanya bagi mengurangkan risiko penularan jangkitan, Dr Noor Hisham berkata pengundi positif COVID-19 perlu mematuhi penjarakan fizikal yang selamat, manakala penjarakan fizikal bagi pengundi lain amat digalakkan.

Dr Noor Hisham berkata individu yang belum menerima dos penggalak vaksin COVID-19 dinasihatkan agar segera mendaftar dan mendapatkan vaksin bagi melindungi diri dan orang sekeliling.

Dr Noor Hisham turut berkongsi infografik mengenai nasihat am kepada pengundi PRU15 bagi mengurangkan risiko penularan jangkitan COVID-19 di laman Facebooknya semalam.

Beliau berkata petugas kesihatan akan ditempatkan di pusat pengundian bagi membantu melicinkan urusan pengundi positif COVID-19 dan menasihatkan mereka untuk mematuhi nasihat petugas kesihatan berkenaan.


Sungai Melaka di Batu Hampar lepasi paras bahaya pagi ini

MELAKA, 10 Oktober – Sungai Melaka di Batu Hampar di sini melepasi paras bahaya 2 meter apabila merekodkan bacaan 2.17 meter pada pukul 9 pagi ini, menurut Jabatan Pengairan dan Saliran (JPS) di laman sesawangnya di https://https://publicinfobanjir.water.gov.my/.

Selain itu, Sungai Kesang di Telok Rimba, Jasin berada di paras 3.26 meter dan Sungai Duyong di Duyong, Melaka Tengah (1.71 meter), masing-masing melepasi paras amaran 3.25 meter dan 1.38 meter.

Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang, dijangka berlaku di beberapa negeri sehingga 1 tengah hari ini.

MetMalaysia dalam kenyataan memaklumkan antara negeri terlibat adalah Selangor yang merangkumi kawasan Klang, Petaling, Kuala Langat dan Sepang serta Putrajaya dan Melaka.

Dua lagi negeri adalah Negeri Sembilan meliputi Seremban, Port Dickson, Kuala Pilah, Rembau dan Tampin manakala di Johor melibatkan kawasan Tangkak, Muar, Batu Pahat, Kluang, Mersing, Pontian, Kulai, Kota Tinggi dan Johor Bahru.


Leka bertaruh judi ‘bola golek’ enam termasuk wanita warga asing dicekup

AYER KEROH 10 Mac – Enam individu termasuk seorang wanita warga asing dicekup selepas disyaki terbabit dalam aktiviti pertaruhan ‘judi bola golek,’ di sebuah premis di Taman Merdeka, Batu Berendam, di sini, Rabu lalu.

Serbuan kira-kira jam 10.45 malam itu dilakukan sepasukan pegawai dan anggota bahagian siasatan Kongsi Gelap, Perjudian dan Maksiat (D7) Ibu Pejabat Polis Daerah (IPD) Melaka Tengah bersama ‘Task Force’ Balai Polis Batu Berendam.

“Sementara itu dua lagi lelaki tempatan yang juga penjaga premis ditahan di tingkat bawah bangunan itu. Pemeriksaan lanjut dijalankan di tingkat atas pula kami menahan dua lagi individu termasuk seorang wanita warga asing.

Beliau berkata selain tangkapan keatas enam suspek yang berusia 26 hingga 42 tahun itu, polis turut merampas peralatan dan sejumlah wang tunai.

“Siasatan awal dilakukan juga mendapati aktiviti perjudian ini sudah beroperasi sejak dua bulan lalu dan mereka berselindung disebalik perniagaan aksesori telefon.